#1113: Kisah Nabi Palsu Al-Harith

Soalan:
Boleh nyatakan kepada kami kisah nabi palsu al-Harith?

Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Sebelum kami menjawab persoalan ini, suka kami nyatakan bahawa nabi-nabi palsu telah mula muncul pada akhir hayat Rasulullah SAW. Antaranya, Musailimah al-Kazzab, al-Aswad al-Ansi, Sijah dan lain-lain.
Al-Hafiz Ibn Hajar menyebut: Dajjal yang lain adalah al-Harith al-Kazzab. Dia muncul pada zaman pemerintahan Abdul Malik bin Marwan. Nasibnya juga berakhir dengan dibunuh. Lalu kemudian, pada zaman Khalifah Abbasiyah, para dajjal muncul dalam jumlah yang sangat banyak.
[1]
Ibn Kathir menyebut dalam
al-Bidayah wa al-Nihayah
 (12/285) berkenaan peristiwa yang berlaku pada tahun 79 H:
Pada tahun tersebut Khalifah Abdul Malik bin Marwan dapat membunuh al-Harith bin Sa’id yang mengaku menjadi nabi palsu. Beliau juga dikenali dengan nama al-Harith bin Abdul Rahman bin Sa’id al-Dimasyq iaitu maula Abi al-Julas al-‘Abdari dikatakan juga maula al-Hakam bin Marwan.
Beliau berasal dari perkampungan al-Hulah. Kemudian, pergi ke Damsyik dan beribadat di sana. Terkenal dengan rajin beribadat dan zuhud. Kemudian, beliau terpedaya dengan kehebatannya sendiri. Akhirnya, terpaksa pulang dalam keadaan berundur ke belakang.
Beliau telah membohongi ayat-ayat Allah SWT. Beliau juga telah memisahkan diri dari hizbu Allah SWT. Kemudian, beliau mengikut syaitan. Maka jadilah ia sesat. Syaitan sentiasa menggodanya dengan berakhir beliau mengalami kerugian bagi agamanya dan dunianya.
Semoga Allah mencela dan mencelakakannya. Sesungguhnya, kita semua adalah milik Allah SWT dan kepada-Nya kita kembali. Dan cukuplah Allah SWT bagi kita. Tiada daya dan upaya kecuali dengan kekuatan daripada Allah SWT.
Daripada Abdul Rahman bin Hasan berkata, “Adalah al-Harith pendusta dari penduduk Damsyik. Beliau adalah maula kepada Abi al-Julas. Ayahnya berasal dari perkampungan Hulah. Akhirnya, dia diperdaya oleh iblis walau pun pada asalnya seorang yang kuat beribadat, zuhud. Sekali pun jika dia memakai pakaian jubah daripada emas nescaya kamu melihat padanya terdapat zuhud dan kuat beribadat.”
Beliau jika mula bertahmid, nescaya tidaklah orang yang mendengarnya, tiada seperti tahmidnya. Tiadalah bahasa lebih baik daripada bahasanya. Beliau pernah menulis kepada ayahnya yang berada di Hulah. “Hai, ayahku, cepatlah datang kepadaku, kerana sesungguhnya aku melihat banyak perkara dan aku bimbang syaitan telah mempengaruhiku.” Katanya, maka bertambahlah ayahnya dalam kesesatan dan ayahnya menulis surat kembali. “Hai anakku, terimalah apa yang kamu diperintahkan kerana Allah SWT berfirman:
هَلْ أُنَبِّئُكُمْ عَلَىٰ مَن تَنَزَّلُ الشَّيَاطِينُ ﴿٢٢١﴾ تَنَزَّلُ عَلَىٰ كُلِّ أَفَّاكٍ أَثِيمٍ
Maksudnya: “Mahukah, Aku khabarkan kepada kamu, kepada siapakah Syaitan-syaitan itu selalu turun? Mereka selalu turun kepada tiap-tiap pendusta yang berdosa.”
(Surah al-Syu’ara’: 221)
Dan kamu bukanlah kaki pendusta dan maksiat. Justeru, terimalah apa yang diperintahkan kepadamu dengannya.” Maka datanglah ia kepada ahli masjid seorang, seorang dengan memberi nasihat kepada mereka dan mengkhabarkan apa yang berlaku kepadanya. Ia mengambil perjanjian dan kata seiya untuknya. Sebenarnya tidaklah ia lihat apa yang dia redha sebelum dan kalau tidak nescaya dia dustakannya.
Katanya, ia telah diperlihatkan pelbagai bentuk keajaiban, boleh jadi ia datang ke batu marmar dalam masjid lalu mengukir dengan tangannya. Maka dengarlah ternyata tasbih yang kuat sehingga orang ramai yang hadir gegak gempita. Aku berkata, aku pernah mendengar dari guru kami al-‘Allamah Abu al-‘Abbas ibn Taimiyyah Rahimahullah berkata, “Boleh jadi dia mencakar pada dinding merah yang berukir lantas terdengar darinya tasbih dan beliau adalah kafir zindiq.”
Ibnu Abi Khaithamah dalam riwayat berkata, “Pernah al-Harith memberi mereka makan buah-buahan musim sejuk pada musim panas. Dan sebaliknya, buah-buahan musim panas pada musim sejuk. Dan beliau berkata kepada mereka, “Keluarlah kamu semua untuk aku tunjukkan kepada kamu malaikat.”
Lalu, dia keluar bersama orang ramai ke arah biara al-Muran kemudian diperlihatkan kepada mereka, lelaki-lelaki berkuda. Justeru, ramailah orang terpengaruh dan mengikutnya. Kisahnya tersebar sampai ke dalam masjid, dan makin ramai pengikut dan rakan-rakannya sehinggalah hal ini sampai kepada Gabenor al-Qasim bin Mukhaimirah.
Katanya, lantas ditunjukkan kehebatannya kepada al-Qasim. Kemudian, al-Qasim telah diminta mengambil perjanjian dengannya dan mengikutnya. Jika sekiranya dia redha, perkara tersebut nescaya diterima dan jika dia benci, dia akan diam. Kemudian beliau berkata kepadanya, “Sesungguhnya, aku nabi.” Lantas jawab al-Qasim, “Kamu pembohong wahai musuh Allah, kamu bukan nabi.”
Dalam satu riwayat, kata al-Qasim, “Akan tetapi kamu salah seorang pendusta lagi dajjal yang Rasulullah SAW telah menyebutnya. Daripada Abu Hurairah RA, sabda Rasulullah SAW:
لاَ تَقُومُ السَّاعَةُ حَتَّى يُبْعَثَ دَجَّالُونَ كَذَّابُونَ قَرِيبٌ مِنْ ثَلاَثِينَ، كُلُّهُمْ يَزْعُمُ أَنَّهُ رَسُولُ اللهِ.
Maksudnya: “
Tidak akan berlaku hari Kiamat sehinggalah dibangkitkan ‘dajjal-dajjal’ (para pendusta) yang jumlahnya menghampiri tiga puluh. Kesemuanya mengaku bahawa mereka adalah utusan Allah.”
Riwayat al-Bukhari (3609) dan Muslim (157)
Dan kamu salah seorang dari mereka. Dan tiada perjanjian untuk kamu. Lantas, al-Qasim bangkit keluar kepada Abi Idris. Ketika itu, beliau menjawat jawatan Qadhi di Damsyik. Dikisahkannya dengan apa yang dia dengar daripada al-Harith. Jawab Qadhi, “Kami telah mengetahuinya.” Kemudian, dia melaporkan iaitu Abu Idris (Qadhi Damsyik) kepada Khalifah Abdul Malik tentang perkara itu.
Dalam riwayat yang lain, bahawa Makhul dan Abdullah bin Abi Zakaria masuk menemui al-Harith. Maka, al-Harith mengajak keduanya untuk mengaku kenabiannya. Tetapi, keduanya mendustakannya dan membangkang dakwaannya. Bahkan, kedua-duanya melaporkan kepada Khalifah Abdul Malik bin Marwan berkenaan dengan al-Harith ini. Abdul Malik telah mengarahkan untuk menangkapnya.
Ketika itulah al-Harith bersembunyi dan dia lari ke sebuah rumah di Baitul Maqdis. Dia menyeru kepada dirinya secara sembunyi. Tetapi Khalifah Abdul Malik amat cakna akan halnya sehingga beliau sendiri menaiki kenderaan menuju Assannabrah. Di sana beliau menemui seorang lelaki Islam dari Basrah yang selalu menemui al-Harith yang berada di sebuah rumah di Baitul Maqdis. Lelaki itu memaklumkan kepadanya dan di mana dia berada.
Beliau juga memohon daripada Abdul Malik agar mengirim bersamanya sekumpulan tentera Turki untuk menjaganya dari tindakan al-Harith. Khalifah Abdul Malik mengirim bersamanya dan menulis surat kepada gabenor Quds. “Hendaklah kamu mentaati lelaki ini dan lakukanlah apa yang diperintahkan dengannya.” Bila mana lelaki ini telah sampai ke Baitul Maqdis dan menunjukkan surat kepada gabenor, maka segera dilaksanakan perintahnya.
Lelaki ini telah memerintah untuk menghimpunkan obor di mana setiap orang mempunyai obor. Apabila dia perintahkan untuk menyalakannya pada waktu malam. Lantas, mereka menyalakan di segenap penjuru jalan dan lorong sehingga tiada tempat yang tersembunyi. Lelaki tersebut pergi ke rumah yang terdapat padanya al-Harith. Lantas, dia berkata kepada pengawalnya, “Izinkan bagiku untuk menemui nabi Allah.” Jawab pengawalnya, “Pada waktu begini tidak seorang pun yang diizinkan sehingga waktu pagi.”
Dia berkata, “Nyalakan semua obor.” Dan mereka semua menyalakan sehingga seolah-olah malam bertukar menjadi siang. Ketika itulah, orang Basrah tersebut telah menerkam kepada al-Harith sedangkan dia bersembunyi di dalam lubang. Maka sahabat-sahabatnya berkata, “Jauhkan, apakah kamu mahu untuk sampai kepada nabi Allah? Sesungguhnya dia telah diangkat ke langit.” Kemudian, orang Basrah tersebut memasukkan tangannya ke dalam lubang. Maka dia dapat menarik bajunya, dan dikeluarkannya.
Kemudian berkata kepada pembantu-pembantunya daripada tentera Turki khalifah. Tangkaplah dia. Katanya, mereka mengambilnya, mengikat dan merantainya. Dikatakan, rantai-rantai dan tali yang mengikat jatuh dari lehernya berkali-kali. Dan mereka terus melakukannya berulang kali. Dan lelaki Basrah ini membaca firman Allah SWT:
قُلْ إِن ضَلَلْتُ فَإِنَّمَا أَضِلُّ عَلَىٰ نَفْسِي ۖ وَإِنِ اهْتَدَيْتُ فَبِمَا يُوحِي إِلَيَّ رَبِّي ۚ إِنَّهُ سَمِيعٌ قَرِيبٌ
Maksudnya:
Katakanlah lagi: “Sekiranya aku sesat maka bahaya kesesatanku akan menimpa diriku sendiri, dan jika aku beroleh hidayah petunjuk maka yang demikian disebabkan apa yang telah diwahyukan oleh Tuhanku kepadaku; sesungguhnya Ia Maha Mendengar, lagi Maha Dekat”.
(Surah Saba’: 50)
Kemudian, al-Harith berkata kepada tentera-tentera Turki:
أَتَقْتُلُونَ رَجُلًا أَن يَقُولَ رَبِّيَ اللَّهُ
Maksudnya:
“Patutkah kamu membunuh seorang lelaki kerana ia menegaskan: `Tuhanku ialah Allah?”
(Surah Ghafir: 28)
Mereka semua menjawab kepadanya dengan lidah dan bahasa mereka, “Ini semua Quran kami, maka datanglah Quran kamu.”
Apabila mereka membawanya kepada Khalifah Abdul Malik, lantas Khalifah memerintahkan untuk disalibnya pada sebatang kayu. Kemudian, seorang lelaki datang menikamnya dengan pisau, namun al-Harith tidak cedera dan hanya terkena pada salah satu rusuk secara sipi sahaja.
Khalifah Abdul Malik berkata kepadanya, “Celaka kamu, adakah kamu lupa menyebut nama Allah ketika mana kamu menikamnya?” Jawab lelaki tersebut, “Aku lupa.” Kata Khalifah, “Bacalah nama Allah kemudian tikamnya.” Katanya, lelaki itu membaca nama Allah kemudian menikamnya dan akhirnya berjaya.
Adalah Khalifah Abdul Malik mengarahkan untuk menahannya sebelum disalibnya dan memerintahkan ulama dan ahli fiqh untuk memberi pengajaran dan menyedarkannya bahawa ini adalah amalan syaitan. Tetapi al-Harith enggan menerima dari mereka kemudian disalibnya. Inilah dari kesempurnaan keadilan dan agama. Benarlah sabda Nabi SAW:
لَا تَقُومُ السَّاعَةُ حَتَّى يَخْرُجَ ثَلَاثُونَ دَجَّالُونَ كَذَّابُونَ كُلُّهُمْ يَزْعُمُ أَنَّهُ نَبِيٌّ، فَمَنْ قَالَهُ فَاقْتُلُوهُ، وَمَنْ قَتَلَ مِنْهُمْ أَحَدًا فَلَهُ الْجَنَّةُ .
Maksudnya:
“Tidak akan berlaku hari Kiamat sehinggalah keluar tiga puluh ‘dajjal-dajjal’ para pendusta. Kesemuanya mengaku bahawa mereka adalah nabi. Maka, siapa yang berkata kepadanya, hendaklah kamu bunuhnya dan siapa yang di kalangan kamu dapat membunuh salah seorang daripada mereka maka baginya syurga.”
Semoga Allah SWT selamatkan kita daripada terpengaruh dan terperdaya dengan mereka yang mendakwa sebagai nabi sedangkan mereka mendustakan ke atas Allah SWT dan nabi-Nya SAW.

[1]
 (Lihat
Fath al-Bari
, 10/410)


#3344: Kelebihan Doa “Rabbana Atina Fiddunya Hasanah…”

Soalan:
Assalamualaikum Dato’ Seri. Boleh terangkan kepada kami kelebihan membaca doa seperti,
“Rabbana Atina Fiddunya Hasanah…”?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
رَبَّنَا آتِنَا فِي الدُّنْيَا حَسَنَةً ، وَفِي الْآخِرَةِ حَسَنَةً ، وَقِنَا عَذَابَ النَّارِ
Maksudnya:

“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Doa ini juga merupakan antara doa yang sering diucapkan oleh Nabi SAW. Ini berdasarkan sebuah hadith yang diriwayatkan daripada Anas R.A, beliau berkata:
كَانَ أَكْثَرُ دُعَاءِ النَّبِيِّ صَلَّى اللَّهُ عَلَيْهِ وَسَلَّمَ : اللَّهُمَّ رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya:
“Doa Nabi SAW yang paling sering diucapkan ialah:
 اللَّهُمَّ رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
“Ya Allah, Ya Rabb kami, berilah kami kebaikan di dunia dan kebaikan di akhirat, dan peliharalah kami dari seksa api neraka.”
Riwayat al-Bukhari (6389) dan Muslim (7016)
Imam Muslim menambah dalam riwayatnya:
وَكَانَ أَنَسٌ إِذَا أَرَادَ أَنْ يَدْعُوَ بِدَعْوَةٍ دَعَا بِهَا، فَإِذَا أَرَادَ أَنْ يَدْعُوَ بِدُعَاءٍ دَعَا بِهَا فِيهِ
Maksudnya:
“Apabila Anas hendak berdoa dengan satu doa, maka dia berdoa dengan doa tersebut. Apabila dia hendak berdoa dengan beberapa doa, maka dia menyertakan doa tersebut di dalamnya.”
Al-Hafiz Ibn Hajar menukilkan bahawa al-Qadhi ‘Iyadh berkata: “Nabi SAW sering berdoa dengan doa ini kerana pada doa ini terkumpul makna doa seluruhnya, baik yang berhubungan dengan perkara dunia mahupun akhirat. (Lihat
Fath al-Bari,
 14/430)
Imam Ibn Kathir pula menjelaskan bahawa doa ini meliputi pelbagai kebaikan di dunia dan menjauhkan segala kejahatan. Ia mencakupi permintaan yang bersifat duniawi seperti kesihatan, rumah yang luas, isteri yang cantik, rezeki yang melimpah, ilmu yang bermanfaat, amal soleh, kenderaan yang baik, pujian dan sebagainya.
Kebaikan di akhirat pula mencakupi masuk ke dalam syurga – yang merupakan kebaikan yang tertinggi – kemudahan hisab dan pelbagai urusan akhirat yang lain. Manakala keselamatan dari api neraka pula bererti juga kemudahan dari pelbagai faktor penyebabnya di dunia, iaitu berupa perlindungan daripada segala dosa dan larangan serta terhindar daripada pelbagai syubhat dan perkara haram. (Lihat
Tafsir al-Quran al-‘Azim
, 1/390)
Kami akhiri dengan doa:
رَبَّنَا آتِنَا فِي الدُّنْيَا حَسَنَةً ، وَفِي الْآخِرَةِ حَسَنَةً ، وَقِنَا عَذَابَ النَّارِ
Maksudnya:

“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Bertarikh: 2 Oktober 2023 bersamaan 17 Rabiulawwal 1445


#1118: Sifat Pemurah Rasulullah SAW

Soalan:
Boleh ustaz ceritakan betapa pemurahnya Rasulullah SAW?

Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Saya merujuk kepada buku kami yang terbaru iaitu
Mereka Yang Paling Pemurah
.
Daripada Ibn ‘Abbas R.Anhuma, katanya:
كَانَ النَّبِيُّ صلى الله عليه وسلم أَجْوَدَ النَّاسِ، وَأَجْوَدُ مَا يَكُونُ فِي رَمَضَانَ، حِينَ يَلْقَاهُ جِبْرِيلُ، وَكَانَ جِبْرِيلُ عَلَيْهِ السَّلاَمُ يَلْقَاهُ فِي كُلِّ لَيْلَةٍ مِنْ رَمَضَانَ، فَيُدَارِسُهُ الْقُرْآنَ فَلَرَسُولُ اللَّهِ صلى الله عليه وسلم أَجْوَدُ بِالْخَيْرِ مِنَ الرِّيحِ الْمُرْسَلَةِ.
Maksudnya:
“Nabi SAW adalah manusia yang paling pemurah. Kemuncak sifat pemurahnya di bulan Ramadhan, ketika Jibril bertemu dengan Baginda SAW. Adapun Jibril AS menemuinya pada setiap malam bulan Ramadhan dan saling bertadarus al-Qur’an dengan Baginda. Sungguh Rasulullah SAW sangat pemurah dalam hal kebaikan daripada angin yang bertiup kencang.”
Riwayat al-Bukhari (6), (1902), (3220), (3554) dan (4997)
Al-Hafiz Ibn Hajar berkata: Maksud ‘أَجْوَدَ النَّاسِ’ adalah orang yang paling murah hati, kerana murah hati adalah salah satu sifat terpuji. Dalam hadith yang diriwayatkan oleh al-Tirmizi, daripada Sa’d, Nabi bersabda, ‘إِنَّ اللَّهَ جَوَادٌ يُحِبُّ الْجُودَ’ (
“Sesungguhnya Allah Maha Pemurah hati, maka Dia sangat kasih kepada orang yang bermurah hati.”
) Dalam hadith yang diriwayatkan oleh Anas bin Malik, Nabi bersabda: ‘أَنَا أَجْوَدُ وَلَدِ آدَمَ وَأَجْوَدُهُمْ بَعْدِي رَجُلٌ عَلِمَ عِلْمًا فَنَشَرَ عِلْمَهُ وَرَجُلٌ جَادَ بِنَفْسِهِ فِي سَبِيلِ اللَّهِ’ (
“Aku adalah keturunan anak Adam yang paling bermurah hati (dermawan), dan orang yang paling bermurah hati setelahku adalah seorang yang mempunyai ilmu dan menyebarkan ilmunya, serta orang yang menyerahkan dirinya untuk berjuang di jalan Allah.”
) Begitu juga hadith yang diriwayatkan oleh Anas, ‘كَانَ النَّبِيُّ صَلَّى اللَّهُ عَلَيْهِ وَسَلَّمَ أَشْجَعَ النَّاسِ وَأَجْوَدَ النَّاسِ’ (
“Nabi SAW adalah orang yang paling berani dan paling murah hati.”
)
[1]
Kata al-Hafiz Ibn Hajar lagi: Titik persamaan diserupakan kedermawanan Nabi SAW dengan kedermawanan angin yang berhembus adalah bahawa yang dimaksudkan dengan ‘angin’ di sini adalah pembawa rahmat, yang dikirim Allah untuk menurunkan hujan bagi tanah yang tandus atau tanah yang lain. Yakni, kebaikan Baginda SAW terhadap orang-orang yang fakir dan memerlukan adalah lebih merata dibandingkan dengan air hujan yang turun secara merata kerana tiupan angin.
[2]
Al-Qastalani berkata: Hadith ini turut menjadi dalil betapa pemurahnya Nabi SAW dan betapa rajinnya Nabi SAW bersedekah pada bulan Ramadhan. Dinyatakan dalam hadith, yakni Rasulullah SAW menjadi lebih pemurah daripada hembusan angin adalah kerana Baginda sangat cepat dan ringan dalam memberi. Ia juga sebagai isyarat kepada berterusannya rahmat dan umumnya manfaat disebabkan oleh sifat pemurahnya Nabi SAW.
[3]
Pemurahnya Rasulullah SAW Ketika Peristiwa Perang Hunain
Perang Hunain atau dikenali juga dengan peperangan Hawazin berlaku pada 10 Syawal Tahun ke-8 Hijrah (hari ke-19 Rasulullah memasuki kota Makkah). Peperangan berakhir dengan kemenangan besar berpihak kepada tentera Islam. Tentera Islam berjaya merampas harta benda, senjata dan kenderaan yang digunakan oleh pihak musuh.
Ketika itu, rampasan yang diperoleh dalam peperangan ini terdiri daripada 6000 tawanan, 24,000 ekor unta, lebih 40,000 ekor kambing serta 4000 uqiyah (satu uqiyah bersamaan 40 dirham) perak. Rasulullah SAW mengarahkan ke semua harta rampasan itu dikumpulkan, kemudian Baginda menahan harta rampasan itu di Ji’ranah. Mas’ud bin ‘Amr al-Ghifari dilantik untuk menjaga harta tersebut. Baginda SAW tidak membahagikan harta itu melainkan setelah selesai peperangan.
Pembahagian harta rampasan ini dilakukan selepas pengepungan di Ta’if. Baginda SAW berhenti di Ji’ranah lebih daripada 10 malam untuk membahagikan harta rampasan. Baginda sengaja melewat-lewatkan pembahagian harta tersebut dengan harapan ada utusan daripada Hawazin yang datang bertaubat. Dengan itu, Baginda akan mengembalikan harta tersebut kepada mereka. Tetapi tidak ada seorang pun datang. Justeru, Nabi SAW membahagi-bahagikan harta tersebut.
Golongan pertama yang diberikan harta rampasan ialah orang yang dijinakkan hati mereka kerana baru memeluk Islam. Mereka mendapat peruntukan yang banyak daripada harta rampasan itu. Baginda memberikan kepada Abu Sufyan bin Harb 40 uqiyah dan 100 ekor unta, lalu Abu Sufyan meminta lagi dengan berkata, “Untuk anakku Yazid?” Lantas Rasulullah SAW memberikan sebanyak itu lagi. Abu Sufyan terus meminta, “Untuk anakku Mu’awiyah?” Lalu Rasulullah SAW memberikan sebanyak itu juga. Hakim bin Hizam pula diberikan 100 ekor unta. Kemudian dia meminta 100 ekor lagi, lalu Rasulullah SAW memberikannya. Safwan bin Umayyah pada mulanya diberikan 100 ekor unta, kemudian ditambah 100, dan 100 lagi seperti yang disebut dalam kitab al-Syifa. Al-Harith bin Kaladah
[4]
 diberikan 100 ekor unta. Rasulullah SAW terus memberikan kepada beberapa orang pembesar Quraisy dan pembesar-pembesar lain setiap seorang 100 ekor unta. Sementara orang lain, ada yang diberikan 50, 40 ekor.
Akhirnya, tersebarlah berita dalam kalangan manusia bahawa Muhammad bermurah hati memberikan kurniaan yang tidak dibimbangi kefakiran lagi. Lantaran itu, orang Arab yang lain berasak-asak meminta harta daripada Rasulullah SAW sehingga Baginda tersandar ke sebatang pokok. Mereka menarik kain selendang Rasulullah SAW sehingga Baginda berkata:
أَيُّهَا النَّاسُ، رَدُّوا عَلَيَّ رِدَائِي، فَوَالَّذِي نَفْسِي فِي يَدِهِ لَوْ كَانَ لَكُمْ عِنْدِي عَدَدُ شَجَرِ تِهَامَةَ نَعَمًا لَقَسَمْتُهُ عَلَيْكُمْ، ثُمَّ مَا أَلْفَيْتُمُونِي بَخِيلًا وَلَا جَبَانًا وَلَا كَذَّابًا
Maksudnya:
 “Hai manusia! Kembalikan kain selendangku. Demi diriku yang berada dalam kekuasaan-Nya, kalau aku memiliki binatang ternakan sebanyak bilangan pokok-pokok yang ada di Tihamah, dan kemudian kamu akan dapati aku bukan seorang yang bakhil, pengecut dan pembohong!”
[5]
Kemudian Rasulullah SAW berdiri berdekatan untanya lalu diambil sehelai bulu unta dari bonggolnya dan diselitkan di antara dua jarinya. Baginda mengangkatnya dan berkata:
أَيّهَا النّاسُ، وَاَللهِ مَالِي مِنْ فَيْئِكُمْ وَلَا هَذِهِ الْوَبَرَةُ إلّا الْخُمُسُ، وَالْخُمُسُ مَرْدُودٌ عَلَيْكُمْ.
Maksudnya:
“Hai manusia! Demi Allah, aku tidak menyimpan sisa baki dari harta bendamu dan tidak juga bulu ini melainkan sekadar satu perlima sahaja, dan satu perlima itu pun aku serahkan kepadamu juga!”
(Lihat
al-Bidayah wa al-Nihayah,
4/405)
Selepas memberikan harta rampasan tersebut kepada orang yang dijinakkan hatinya kepada Islam, Rasulullah SAW mengarahkan Zaid bin Thabit membawa baki harta rampasan dan mengumpulkan orang ramai. Kemudian Baginda SAW membahagi-bahagikan harta itu kepada mereka. Setiap orang daripada mereka mendapat empat ekor unta dan 40 ekor kambing. Anggota tentera yang menunggang kuda diberikan 12 ekor unta dan 120 ekor kambing.
Pembahagian ini adalah berdasarkan satu polisi yang bijaksana. Ini kerana, di dunia ini, terdapat bermacam jenis manusia yang hanya boleh dibawa kepada kebenaran dengan cara mengisi perut mereka, bukannya dengan akal fikiran, sebagaimana binatang yang diarahkan menuju ke suatu jalan. Untuk memungkinkan ia sampai ke kemuncak jalan tersebut, diletakkan gugusan daun di sepanjang jalan sehingga akhirnya binatang itu selamat sampai ke kandangnya. Begitulah juga jenis-jenis manusia ini, perlu dilakukan strategi dan pemujukan yang pelbagai sehingga akhirnya mereka benar-benar berjinak dengan iman.
[6]
Pemurahnya Rasulullah SAW kepada Seorang Pengemis
Diriwayatkan suatu hari ada seorang pengemis mengetuk pintu rumah Rasulullah SAW. Pengemis itu berkata: “Saya pengemis ingin meminta sedekah dari Rasulullah.” Lalu Rasulullah bersabda: “Wahai Aisyah berikan baju itu kepada pengemis itu.”
Sayyidatina Aisyah pun melaksanakan perintah Nabi SAW. Pengemis itu amat gembira, menerima pemberian Baginda SAW dan terus pergi ke pasar serta menyampaikan kepada orang ramai di pasar:
“Siapa yang mahu membeli baju Rasulullah?” Maka ramai orang segera berpusu-pusu datang kepadanya semua ingin membelinya. Kemudian ada seorang yang kaya tetapi buta yang mendengar pengumuman tersebut, lalu menyuruh hambanya agar membelinya walau berapa pun harga yang diminta, dan dia berkata kepada hambanya : “Jika kamu berhasil mendapatkannya, maka kamu akan aku merdekakan.”
Akhirnya hamba itu pun bergegas pergi dan akhirnya berjaya membeli baju Rasulullah SAW tersebut. Dan kemudian diserahkanlah baju itu pada tuannya yang buta tadi. Alangkah gembiranya si buta tersebut, dengan memegang baju Rasulullah itu, orang buta tersebut kemudian berdoa dan berkata :  “Ya Rabb dengan hak Rasulullah dan berkat baju yang suci ini, kembalikanlah pandanganku”. Kemudian Maha Suci Allah dan Kekuasaannya dengan izin Allah, orang tersebut terus dapat melihat kembali.
Keesokan harinya, dia pun pergi menghadap Rasulullah SAW dengan penuh gembira dan berkata: “Wahai Rasulullah, pandanganku sudah kembali dan aku kembalikan baju anda sebagai hadiah dariku”. Sebelumnya orang itu menceritakan kejadiannya sehingga Rasulullah pun tertawa hingga tampak gigi gerahamnya, padahal biasanya Rasulullah jarang sekali tertawa.
Kemudian Rasulullah bersabda kepada Saidatina Aisyah: “Perhatikanlah baju itu wahai Aisyah, dengan izin dan berkat-Nya, ia telah mengkayakan orang yang miskin, menyembuhkan yang buta, memerdekakan budak dan kembali lagi kepada kita.”

Rasulullah SAW Bersedekah Semua Hartanya Sebelum Wafat
Dikatakan bahawa Rasulullah SAW sehari sebelum wafat iaitu pada bulan Rabiul Awwal tahun kesebelas Hijrah, telah memerdekakan semua hamba sahaya miliknya dan bersedekah 7 dinar yang ada dalam simpanannya. Begitu juga Baginda SAW memberikan senjata-senjata miliknya kepada orang-orang Islam. Ini bermakna, Rasulullah SAW menemui Ilahi dalam keadaan tidak ada harta, bahkan harta miliknya diinfakkan
fi sabilillah
.
[7]
Cukuplah gesaan seorang Badwi atau sahabat yang diberikan kepadanya oleh Rasulullah SAW selembah kambing. Lantas, beliau berkata,
 يَا قَوْمِ أَسْلِمُوا، فَإِنَّ مُحَمَّدًا يُعْطِي عَطَاءً مَنْ لا يَخْشَى الْفَاقَةَ.
Maksudnya:
“Hai kaum, masuk Islamlah kamu semua kerana sesungguhnya Muhammad memberi tanpa merasa takut akan kemiskinan.”
Riwayat Muslim (2312) dan Ibn Hibban (6374)
Maka, benarlah firman Allah SWT:
لَّقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيرًا
Maksudnya: Demi sesungguhnya, adalah bagi kamu pada diri Rasulullah itu contoh ikutan yang baik.
(Surah al-Ahzab: 21)
Abu al-Hasan al-Nadwi berkata:
Jika anda seorang pemuda, maka teladan yang paling elok dan paling cantik bagimu adalah Nabi Muhammad SAW.
Jika anda telah mencapai umur tua, maka Baginda SAW adalah contoh anda.
Jika anda fakir dan miskin, maka Baginda SAW adalah teladan dan contoh bagi anda.
Jika anda kaya, maka Baginda SAW imam anda.
Jika anda berangkat untuk berperang, maka Baginda SAW juga turut serta berperang.
Jika kamu menginginkan perdamaian, maka Baginda SAW akan memberikan kedamaian sebelum kamu memintanya.
Jika anda redha, maka Baginda SAW pun redha.
Jika anda marah (tidak menerima sesuatu), maka Baginda SAW pun demikian halnya.
[8]
Justeru, Rasulullah SAW lah sebagai
uswah
 dan
qudwah
 yang terbaik dalam membentuk keperipadian kita, sifat dan sikap kita termasuk dalam kita berinteraksi dan menguruskan harta kita. Semoga dengan ini kita memperolehi kebahagiaan dalam hidup.
[1]
 Lihat
Fath al-Bari,
 1/30
[2]
 Lihat
Fath al-Bari,
 11/36
[3]
 Lihat
Irsyad al-Sari
, 1/72
[4]
 Beliau ialah al-Harith bin Kaladah bin Amru bin ‘Ilaj bin Abi Salamah bin Abd al-Uzza bin Amr bin Auf bin Qissi al-Thaqafi. Menurut Ibn Abi Usaibiah dalam
‘Uyun al-Anba’ fi Tabaqat al-Atibba’
, al-Harith bin Kaladah dilahirkan pada pertengahan abad kelima masihi di Ta’if.
Beliau kemudian merantau ke Yaman dan Parsi, dan mendapat pendidikan kedoktoran di Jundaisabur. Beliau mempelajari ilmu perubatan di sebelah Yaman dan juga Parsi dan membuat latihan di sana. Beliau mengenali penyakit dan ubatnya. Mengambil pengalaman dari tokoh-tokoh perubatan yang terdahulu. Beliau pernah merawat orang sakit yang kaya-raya dan bangsawan. Selepas sembuh beliau dihadiahkan dengan harta yang banyak dan seorang wanita yang dinamakan Sumayyah.
Beliau digelar sebagai
 Tabib al-A’rab.
Justeru, beliau banyak merawat orang sakit di kalangan sahabat dan lain-lain. Rasulullah SAW pernah memerintahkannya merawat Sa’d bin Abi Waqqas semasa Hajjatul Wada’ dan dengan izin Allah, dia sembuh.
Beliau kemudian kembali ke Ta’if ketika Islam mula berkembang secara meluas. Status beliau sebagai sahabat Nabi diperdebatkan oleh ulama. Ada yang menyebut bahawa beliau masuk Islam tidak lama sebelum Nabi SAW wafat, dan ada yang menyebut beliau masuk Islam selepas meninggalnya Nabi, dan ada juga yang menyatakan bahawa beliau tidak masuk Islam. Bagaimanapun, Nabi SAW dan para sahabat merujuknya dalam beberapa masalah pengubatan.
[5]
 Lihat
al-Bidayah wa al-Nihayah,
4/405
[6]
 Lihat
Fiqh al-Sirah
oleh Muhammad al-Ghazali, hlm. 298;
al-Rahiq al-Makhtum
, hlm. 386
[7]
 Lihat
Garis Masa Hayat al-Rasul SAW
, hlm. 102
[8]
 Lihat
Makrifah Rasulullah SAW,
hlm. 69


#3345: Hukum Korban Bagi Orang Musafir

Soalan:
Assalamualaikum Dato’ Seri. Boleh atau tidak orang yang sedang bermusafir ingin berkorban?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَصَلِّ لِرَبِّكَ وَانْحَرْ
Maksudnya: “
Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).
”
(Surah al-Kauthar: 2)
Begitu juga, hadith yang diriwayatkan oleh Anas Ibn Malik RA:
كَانَ النَّبِيُّ صَلَّى اللَّهُ عَلَيْهِ وَسَلَّمَ يُضَحِّي بِكَبْشَيْنِ وَأَنَا أُضَحِّي بِكَبْشَيْنِ
Maksudnya:
Sesungguhnya Nabi SAW melaksanakan korban dengan dua ekor kambing dan aku sendiri (Saidina Anas RA) juga melaksanakan korban dengan dua ekor kambing.
Hadith riwayat al-Bukhari (5233)
Hukum melaksanakan ibadah korban bagi mazhab Syafi’ie ialah sunat muakkad. Ini kerana ia merupakan syiar Islam yang wajib ke atas orang muslim yang berkemampuan demi untuk menjaga terhadap syiar tersebut. (Lihat
al-Mu’tamad fi Fiqh al-Syafie
, 2/478)
Para ulama dalam kalangan mazhab Hanafi berpendapat, tidak ada ke atas mereka korban kerana Abu Bakar dan Umar R.Anhuma tidak melakukan ibadah korban apabila mereka sedang bermusafir. Begitu juga Ali R.A pernah berkata:
لَيْسَ عَلَى المُسَافِر جمعة ولا أضحية
Maksudnya: “Tidak ada solat Jumaat mahupun korban bagi orang yang bermusafir.”
Al-Zaila’i dalam
Nasb al-Rayah
 (4/211) menilainya sebagai gharib.
Selain itu, hal ini juga kerana pelaksanaannya berhajat kepada sebab-sebab yang akan menyusahkan orang yang bermusafir dan menghabiskan waktunya. Justeru, ibadah korban tidak diwajibkan ke atasnya bagi menolak kesusahan daripadanya seperti mana solat Jumaat.
Seterusnya, ulama dalam kalangan mazhab Maliki berpendapat, disunatkan ibadah korban bagi orang yang tidak mengerjakan haji kerana yang disunatkan buat mereka ialah al-Hady. Adapun orang yang tidak mengerjakan haji, disunatkan buat mereka korban secara mutlak, tidak kira bagi orang yang sedang menetap di negaranya, mahupun sedang bermusafir.
Manakala ulama dalam kalangan mazhab Syafi’i dan Hanbali berpendapat, ibadah korban itu adalah disunatkan bagi setiap Muslim, sama ada orang itu sedang bermusafir, mengerjakan haji atau selainnya. Hal ini kerana Nabi SAW melakukan korban ketika di Mina bagi pihak isteri-isterinya dengan seekor lembu sebagaimana diriwayatkan oleh Imam al-Bukhari dan Muslim dalam sahih mereka. la sekaligus menjadi dalil bagi menolak atau membantah pendapat yang menyatakan bahawa tidak disunatkan bagi jemaah haji di Mina untuk melakukan korban kerana yang haiwan yang disembelih itu ialah al-Hady dan bukannya korban.
Kemudian, Dr. Wahbah al-Zuhaili menyimpulkan bahawa semua ulama selain ulama dalam mazhab Hanafi berpendapat, ibadah korban tetap disunatkan bagi orang yang bermusafir dan selainnya. Sedangkan menurut ulama mazhab Hanafi, mereka berpendapat, tidak ada korban bagi orang yang bermusafir-sekalipun dia mampu.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 2 Oktober 2023 bersamaan 17 Rabiulawwal 1445


#3346: Hukum Korban bagi Kanak-Kanak

Soalan:
Assalamualaikum Dato’ Seri. Saya mempunyai anak kecil, boleh atau tidak saya berkorban untuknya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَصَلِّ لِرَبِّكَ وَانْحَرْ
Maksudnya: “
Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).
”
(Surah al-Kauthar: 2)
Begitu juga, hadith yang diriwayatkan oleh Anas Ibn Malik RA:
كَانَ النَّبِيُّ صَلَّى اللَّهُ عَلَيْهِ وَسَلَّمَ يُضَحِّي بِكَبْشَيْنِ وَأَنَا أُضَحِّي بِكَبْشَيْنِ
Maksudnya:
Sesungguhnya Nabi SAW melaksanakan korban dengan dua ekor kambing dan aku sendiri (Saidina Anas RA) juga melaksanakan korban dengan dua ekor kambing.
Hadith riwayat al-Bukhari (5233)
Hukum melaksanakan ibadah korban bagi mazhab Syafi’ie ialah sunat muakkad. Ini kerana ia merupakan syiar Islam yang wajib ke atas orang muslim yang berkemampuan demi untuk menjaga terhadap syiar tersebut. (Lihat
al-Mu’tamad fi Fiqh al-Syafie
, 2/478)
Diwajibkan ke atas kanak-kanak (anak kecil) itu untuk melakukan korban dengan hartanya sendiri menurut pendapat yang paling sahih, pada pendapat Imam Abu Hanifah dan Abu Yusuf. Kemudian, ibadah korban itu pula hendaklah dilakukan oleh bapanya atau walinya bagi pihaknya dan kanak- kanak tersebut boleh makan daripada haiwan korbannya sebanyak yang dia mampu dan membeli apa-apa yang berbaki yang boleh dimanfaatkan secara khusus dan bukannya yang dimakan. Wali itu juga hendaklah menyembelih bagi setiap seorang daripada anak-anaknya yang kecil seekor kambing, atau menyembelih seekor unta atau seekor lembu bagi tujuh bahagian sebagaimana dalam zakat fitrah. Manakala Muhammad dan Zufar daripada kalangan ulama mazhab Hanafi – pula berpendapat, wali hendaklah melakukan korbanyakni bagi pihak kanak-kanak itu – dengan hartanya sendiri, bukannya daripada harta kanak-kanak itu.
Namun, secara zahirnya menurut riwayat daripada ulama mazhab Hanafi, dan ia merupakan pendapat yang kuat di sisi sebahagian daripada mereka serta dijadikan sebagai fatwa, bahawa ibadah korban adalah digalakkan (sunat) dan bukannya wajib daripada kanak-kanak kecil, serta tidak boleh bagi seorang bapa untuk melakukan ibadah korban dengan menggunakan harta kanak- kanak itu. Demikianlah juga menurut ulama dalam kalangan mazhab Maliki, mereka berpendapat bahawa disunatkan ibadah korban bagi kanak-kanak. Sedangkan ulama dalam kalangan mazhab Syafi’i dan Hanbali berpendapat, ibadah korban tidak disunatkan bagi kanak-kanak (anak kecil).
Sebagai kesimpulannya, Dr. Wahbah al-Zuhaili menyebutkan, sesungguhnya ibadah korban bagi kanak-kanak dengan menggunakan harta walinya adalah digalakkan (sunat) di sisi ulama mazhab Hanafi dan Maliki. Manakala menurut ulama dalam kalangan Syafi’i dan Hanbali pula, ibadah korban tidak digalakkan (sunat) ke atas kanak-kanak. (Lihat
al-Fiqh al-Islami wa Adillatuhu
, 4/2711-2713).
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 2 Oktober 2023 bersamaan 17 Rabiulawwal 1445


#3347: Isteri Meminta Suami Menjalani Ujian Kesuburan

Soalan:
Assalamualaikum Dato’ Seri. Apa hukum isteri meminta untuk dilakukan ujian kesuburan terhadap suami?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Anak merupakan satu anugerah yang dikurniakan oleh Allah SWT kepada pasangan yang mendirikan rumahtangga. Sepertimana firman Allah SWT:
يَهَبُ لِمَن يَشَاءُ إِنَاثًا وَيَهَبُ لِمَن يَشَاءُ الذُّكُورَ
Maksudnya:
“…dia mengurniakan anak-anak perempuan kepada sesiapa yang dikehendakiNya, dan mengurniakan anak-anak lelaki kepada sesiapa yang dikehendaki Nya.”
(Surah al-Syura : 49)
Begitu juga, dalam ayat yang seterusnya:
أَوْ يُزَوِّجُهُمْ ذُكْرَانًا وَإِنَاثًا ۖ وَيَجْعَلُ مَن يَشَاءُ عَقِيمًا ۚ إِنَّهُ عَلِيمٌ قَدِيرٌ
Maksudnya: “Atau Dia mengurniakan mereka kedua-duanya – anak-anak lelaki dan perempuan, dan Dia juga menjadikan sesiapa yang dikehendaki Nya mandul. Sesungguhnya Dia Maha Mengetahui, lagi Maha Kuasa.”
(Surah al-Syura: 50)
Menurut Syeikh al-Maraghi dalam tafsirnya, Allah SWT mampu untuk mengurniakan anak lelaki dan perempuan kepada sesiapa yang Dia kehendaki dan tidak menganugerahkan keturunan kepada sesiapa yang Dia kehendaki. (Lihat Tafsir al-Maraghi, 13/6174)
Berbalik kepada persoalan di atas,
kami nyatakan isu ini melibatkan soal zuriat, maka sebaiknya perkara ini dibincang bersama secara baik dan dengan pandangan yang terbuka. Kadangkala perkara ini menjadi aib bagi si suami ataupun si isteri kerana khuatir perkara ini akan menjadi pergolakan rumahtangga. Justeru, nasihat kami perkara ini perlu dibawa berbincang bersama secara baik. Sekiranya didapati ujian kesuburan itu kurang memuaskan, maka pergilah mendapatkan rawatan dan saling bantu-membantu kerana suami dan isteri itu saling melengkapi
. Adakalanya, si suami lebih dalam sesuatu hal, begitu juga isteri, maka di alam perkahwinan ini, kita perlu saling bantu dan beri semangat buat pasangan kita agar rumahtangga itu utuh dan bahagia.
Semoga dengan penerangan ringkas ini dapat memberi kefahaman kepada kita semua dalam beragama.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahu a‘lam
Bertarikh: 2 Oktober 2023 bersamaan 17 Rabiulawwal 1445


#3348: Kisah Sahabat Benama Julaibib

Soalan:
Assalamualaikum Dato’ Seri. Boleh kami tahu berkenaan sahabat Nabi SAW yang dikatakan bernama Julaibib dan boleh kisahkannya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Julaibib merupakan salah seorang sahabat Rasulullah SAW daripada kaum Ansar dan berasal dari Kota Madinah. Beliau tidak memiliki nama keluarga di belakangnya kerana salasilah keluarganya tidak diketahui. Nama Julaibib berasal dari perkataan Bahasa Arab Jalbab, yang bermaksud kerdil, menunjukkan keadaan fizikalnya yang rendah. Diriwayatkan juga bahawa Julaibib memiliki paras rupa yang kurang menarik serta berpakaian usang dan lusuh.
Sifat fizikal Julaibib yang rendah, paras rupanya yang kurang menarik dan keadaannya yang fakir menyebabkan masyarakat Madinah kurang senang dengan keberadaan beliau. Tambahan pula, tidak memiliki nasab dan tidak mengetahui salasilah keluarga merupakan satu aib bagi masyarakat Madinah. Oleh sebab itu, tiada kabilah yang ingin menerimanya dan beliau sering disisihkan oleh masyarakat.
Disebabkan oleh keadaan Julaibib yang serba kekurangan, Abu Barzah, pemimpin Bani Aslam berkata kepada isterinya, “Jangan pernah biarkan Julaibib masuk di antara kamu! Demi Allah, jika dia berani berbuat demikian, aku akan melakukan hal yang mengerikan padanya!” Begitulah keadaan beliau, tersisih dari masyarakat tanpa keluarga dan teman di sisi.
Keadaan Julaibib yang serba kekurangan tidak menghalang hidayah Islam untuk sampai kepadanya. Selepas beliau memeluk Islam, beliau terus mendampingi Rasulullah SAW secara konsisten untuk mengambil ilmu, petunjuk dan akhlak baginda sebagai bekalan di dunia dan akhirat. Beliau sangat mencintai Rasulullah SAW dan tidak pernah lalai dalam melaksanakan apa sahaja yang diperintahkan oleh baginda.
Pada suatu hari, Julaibib ditegur oleh Rasulullah SAW dan baginda bertanya apakah dia ingin menikah. Perkara ini diriwayatkan oleh Anas bin Malik.
Anas bin Malik berkata, “Ada seorang sahabat Rasulullah SAW yang bernama Julaibib, seorang yang buruk rupa, lalu Rasulullah SAW menawarkan pernikahan untuknya. Julaibib berkata, “Jika begitu, engkau mendapatiku sebagai orang yang rugi” (bermaksud tidak ada yang akan mahu menikahkan anak perempuannya kepadaku). Lalu baginda SAW menjawab, “Tetapi sesungguhnya kamu di sisi Allah bukan orang yang rugi”. (Hadith Riwayat Abu Ya’la)
Maka, Rasulullah SAW pergi menemui salah seorang dari kaum Ansar untuk menikahkan anak perempuannya kepada Julaibib. Lalu, orang tersebut meminta Rasulullah SAW untuk menunggu kerana dia ingin berbincang dengan isterinya tentang lamaran tersebut. Setelah berbincang, si isteri menolak lamaran tersebut kerana tidak menyukai Julaibib. Ketika si suami berdiri untuk bertemu semula dengan Rasulullah SAW, anak perempuan mereka bertanya siapa yang datang untuk meminangnya. Lalu keduanya menjawab, “Rasulullah SAW”. Maka anak perempuan mereka berkata, “Apakah kamu menolak perintah Rasulullah? Bawalah aku kepada Rasulullah SAW kerana baginda tidak akan mensia-siakan diriku”. Dalam riwayat lain, anak perempuan mereka membaca firman Allah SWT:
وَمَا كَانَ لِمُؤْمِنٍ وَلَا مُؤْمِنَةٍ إِذَا قَضَى اللَّهُ وَرَسُولُهُ أَمْرًا أَن يَكُونَ لَهُمُ الْخِيَرَةُ مِنْ أَمْرِهِمْ ۗ وَمَن يَعْصِ اللَّهَ وَرَسُولَهُ فَقَدْ ضَلَّ ضَلَالًا مُّبِينًا
Maksudnya:
“Dan tidaklah harus bagi orang-orang yang beriman, lelaki dan perempuan, apabila Allah dan RasulNya menetapkan keputusan mengenai sesuatu perkara, (tidaklah harus mereka) mempunyai hak memilih ketetapan sendiri mengenai urusan mereka. Dan sesiapa yang tidak taat pada hukum Allah dan RasulNya, maka sesungguhnya ia telah sesat dengan kesesatan yang jelas nyata.”
(Surah al-Ahzab: 36)
Lalu, si suami, yakni ayah kepada wanita tersebut pergi menemui Rasulullah SAW dan berkata, “Ini urusanmu dengannya. Nikahkanlah dia dengan Julaibib”. Maka, Rasulullah SAW menikahkan wanita tersebut kepada Julaibib dan mendoakannya dengan doa, “Ya Allah, tuangkan kepadanya kebaikan yang banyak dan janganlah engkau jadikan kehidupannya susah”. Akhirnya, wanita tersebut menjadi orang Ansar yang paling banyak harta dan infaknya.
Setelah malam pernikahan Julaibib berlangsung, terdapat seruan jihad untuk keluar berperang bersama Rasulullah SAW. Beliau segera meninggalkan isterinya untuk memenuhi seruan jihad tersebut. Dalam peperangan tersebut, Julaibib wafat sebagai pejuang yang syahid, di samping tujuh jenazah musuh yang berjaya dibunuh olehnya.
Keutamaan Julaibib diceritakan di dalam sebuah Hadith Muslim. Hadith tersebut menceritakan tentang kisah kewafatan sahabat ini dan bagaimana martabatnya diangkat oleh Rasulullah SAW. Hadith tersebut berbunyi:
عَنْ أَبِي بَرْزَةَ أَنَّ النَّبِيَّ صَلَّى اللَّهُ عَلَيْهِ وَسَلَّمَ كَانَ فِي مَغْزًى لَهُ فَأَفَاءَ اللَّهُ عَلَيْهِ فَقَالَ لِأَصْحَابِهِ هَلْ تَفْقِدُونَ مِنْ أَحَدٍ قَالُوا نَعَمْ فُلَانًا وَفُلَانًا وَفُلَانًا ثُمَّ قَالَ هَلْ تَفْقِدُونَ مِنْ أَحَدٍ قَالُوا نَعَمْ فُلَانًا وَفُلَانًا وَفُلَانًا ثُمَّ قَالَ هَلْ تَفْقِدُونَ مِنْ أَحَدٍ قَالُوا لَا قَالَ لَكِنِّي أَفْقِدُ جُلَيْبِيبًا فَاطْلُبُوهُ فَطُلِبَ فِي الْقَتْلَى فَوَجَدُوهُ إِلَى جَنْبِ سَبْعَةٍ قَدْ قَتَلَهُمْ ثُمَّ قَتَلُوهُ فَأَتَى النَّبِيُّ صَلَّى اللَّهُ عَلَيْهِ وَسَلَّمَ فَوَقَفَ عَلَيْهِ فَقَالَ قَتَلَ سَبْعَةً ثُمَّ قَتَلُوهُ هَذَا مِنِّي وَأَنَا مِنْهُ هَذَا مِنِّي وَأَنَا مِنْهُ قَالَ فَوَضَعَهُ عَلَى سَاعِدَيْهِ لَيْسَ لَهُ إِلَّا سَاعِدَا النَّبِيِّ صَلَّى اللَّهُ عَلَيْهِ وَسَلَّمَ قَالَ فَحُفِرَ لَهُ وَوُضِعَ فِي قَبْرِهِ وَلَمْ يَذْكُرْ غَسْلاً
Maksudnya:
Abu Barzah menceritakan bahawa Rasulullah SAW berada di medan perang dan memperoleh banyak harta ghanimah. Selepas tamat peperangan, Rasulullah SAW bertanya kepada para sahabat, “Apakah kalian kehilangan seseorang?” Mereka menjawab, “Ya, si fulan, si fulan dan si fulan”. Rasulullah SAW bertanya lagi, “Apakah kalian kehilangan seseorang?” Mereka menjawab, “Ya, si fulan, si fulan dan si fulan”. Sekali lagi Rasulullah SAW bertanya, “Apakah kalian kehilangan seseorang?” Mereka menjawab “Tidak”. Baginda kemudian bersabda, “Akan tetapi aku kehilangan Julaibib. Carilah dia di tengah korban yang terbunuh!”
Para sahabat mencari Julaibib dan menemukannya di samping tujuh jenazah musuh yang telah dibunuh olehnya sehingga beliau mati syahid. Rasulullah SAW berdiri di samping jasad Julaibib dan bersabda, “Dia membunuh tujuh orang kemudian mereka membunuhnya. Orang ini adalah sebahagian dariku dan aku sebahagian darinya. Orang ini adalah sebahagian dariku dan aku sebahagian darinya. Kemudian Rasulullah SAW meletakkan jasad Julaibib di atas kedua lengannya, maka dia tidak memiliki alas selain kedua lengan Rasulullah SAW. Lalu para sahabat menggali kubur dan dimasukkan jasad Julaibib kedalamnya serta tidak disebutkan tentang mandi.
Hadith tersebut menunjukkan betapa mulianya darjat beliau di sisi Allah SWT sehingga dikurniakan syahid dan bagaimana martabatnya diangkat oleh Rasulullah SAW dengan ucapan, “Orang ini adalah sebahagian dariku dan aku sebahagian darinya”. Hal ini mengajarkan kepada kita bahawa bukan paras rupa dan harta yang menjadi pengukur kepada tingginya darjat seseorang Muslim, tetapi hati yang bertakwa kepada Allah SWT dan Rasul-Nya.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 2 Oktober 2023 bersamaan 17 Rabiulawwal 1445


#3349: Bai’ah al-Ridhwan: Bila dan Di Mana Berlakunya?

Soalan:
Assalamualaikum Dato’ Seri. Boleh kisahkan berkenaan Bai’ah al-Ridwan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Apabila berita yang kematian Uthman tersebar dan sampai ke pendengaran Rasulullah SAW, Baginda SAW bersabda, “Kita tidak akan tinggalkan tempat ini melainkan setelah kita menentang kaum itu.” Kemudian Baginda memanggil para sahabat untuk berbai‘ah bagi menyatakan taat setia dan tidak akan melarikan diri. Orang pertama yang berbai‘ah ialah Abu Sinan al-Asadi. Manakala Salamah bin al-Akwa‘ berbai‘ah sebanyak tiga kali untuk sanggup mati, iaitu semasa permulaan, di tengah-tengah dan di akhir manusia bergilir-gilir berbai‘ah. Rasulullah SAW memegang tangannya sendiri sambil bersabda, “Ini adalah bai‘ah untuk Uthman.” Setelah semuanya selesai berbai‘ah, tiba-tiba Uthman R.A tiba, lalu beliau turut sama berbai‘ah. Tidak ada seorang pun yang ketinggalan daripada melakukan bai‘ah kecuali seorang munafik yang bernama Jadd bin Qais.
Setelah beberapa ketika berlalunya peristiwa Bai‘ah al-Ridhwan, pokok asal yang dilakukan bai‘ah di bawahnya tidak dapat ditemui semula dan tidak diketahui oleh sesiapa. Berkenaan hal ini, al-Hafiz Ibn Hajar al-Asqalani menyebutkan: «Pada pembahasan tentang peperangan, akan disebutkan persetujuan al-Musayyib bin Hazn (bapa kepada Sa‘id bin al-Musayyib) terhadap Ibn Umar, tentang tidak ditemukan kembali pokok tempat mereka berbai‘ah. Lalu akan dijelaskan pula hikmahnya, iaitu agar tidak menimbulkan fitnah terhadap kebaikan (perjanjian) yang berlaku di bawah pokok itu. Sekiranya pokok itu masih ada (dapat diketahui), dikhuatiri ia akan diagungkan oleh sebahagian orang-orang jahil. Bahkan mungkin mereka akan meyakini pokok itu memiliki kekuatan yang dapat memberi manfaat atau mendatangkan mudarat sebagaimana yang dapat dilihat pada hari ini pada tempat-tempat selainnya. Inilah yang diisyaratkan oleh Ibn Umar melalui perkataannya: ‘Ini adalah rahmat daripada Allah,’ yakni tidak diketahuinya pokok itu merupakan rahmat daripada Allah SWT.” (Lihat
Fath al-Bari
, 6/118).
Imam al-Nawawi juga ada menyebutkan, para ulama berpendapat bahawa sebab disembunyikan pokok itu adalah supaya manusia tidak terfitnah dengannya kerana kebaikan yang telah berlaku di bawahnya, turunnya keredhaan, ketenangan dan sebagainya. Sekiranya ia masih kekal dan diketahui, maka dibimbangi orang-orang Arab Badwi dan orang-orang jahil akan mengagungkannya dan menyembahnya. Maka tersembunyinya ia adalah merupakan satu rahmat daripada Allah SWT.  (Lihat
Syarh al-Nawawi ‘ala Sahih Muslim
, 6/489)
Meskipun begitu, orang ramai tetap mencari pokok tersebut dan apabila mereka tidak menemuinya, mereka hanya mengagak satu pokok yang disangka berlaku bai‘ah di bawahnya. Lalu mereka pun pergi kepadanya. Melihat perkara tersebut, Umar R.A telah memerintahkannya agar pokok itu ditebang. Pengarang kitab Iqtidha’ al-Sirat al-Mustaqim menyebut, Umar R.A telah memerintahkan supaya ditebang pokok yang mereka sangka ia adalah pokok yang di bawahnya para sahabat berbai‘ah kepada Nabi SAW, yang dikenali sebagai Bai‘ah al-Ridhwan, apabila beliau melihat orang ramai pergi kepadanya dan melakukan solat di situ, seolah-olah ia adalah Masjidil Haram atau Masjid al-Madinah (Masjid Nabawi). (Lihat
Iqtidha’ al-Sirat al-Mustaqim
, 1/306).
Justeru, pokok tersebut telah ditebang pada zaman Khalifah Umar bin al-Khattab apabila beliau melihat ramai orang mengusap dan menyapu (pada pokok yang disangka sebagai pokok yang dibawahnya berlaku bai’ah) untuk mengambil berkat. (Lihat
Makkah al-Mukarramah: Kelebihan dan Sejarah
, hlm. 190).
Kami akhiri dengan doa:
اللَّهُمَّ إِنَّا نَعُوذُ بِكَ مِنْ زَوَالِ نِعْمَتِكَ، وَتَحَوُّلِ عَافِيَتِكَ، وَفُجَاءَةِ نِقْمَتِكَ، وَجَمِيعِ سَخَطِكَ
Maksudnya:
“Ya Allah, sesungguhnya kami berlindung kepada-Mu daripada hilangnya kenikmatan yang telah Engkau berikan, daripada berubahnya kesihatan yang telah Engkau anugerahkan, daripada seksa-Mu (bencana) yang datang secara tiba-tiba, dan daripada segala bentuk kemurkaan-Mu.”
Bertarikh: 2 Oktober 2023 bersamaan 17 Rabiulawwal 1445


#335 Bapa Enggan Nikahkan Anak

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adik saya ingin berkahwin namun bapa saya enggan menjadi wali bagi pernikahan tersebut. Apabila ingin bertemu dengannya untuk mendapatkan persetujuan, bapa saya akan melarikan diri tidak mahu memberikan persetujuan untuk menjadi wali bagi penikahan tersebut. Adakah dibolehkan untuk adik saya menggunakan wali hakim?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kewujudan wali adalah wajib semasa aqad nikah dan ia merupakan salah satu daripada rukun aqad nikah. Perkahwinan seorang perempuan sama ada dewasa atau masih kecil, janda ataupun dara, hendaklah diaqadkan oleh walinya. Ini berdasarkan hadis daripada Abu Hurairah RA, Rasulullah SAW bersabda:
لَا تُزَوِّجُ الْمَرْأَةُ الْمَرْأَةَ، وَلَا تُزَوِّجُ الْمَرْأَةُ نَفْسَهَا
Maksudnya
:
“Seorang perempuan tidak harus mengahwinkan perempuan lain dan tidak harus mengahwinkan dirirnya sendiri.”
[1]
Wali adalah salah satu daripada rukun pernikahan. Tanpanya, maka tidak akan berlaku sesuatu perkahwinan. Antara peranan wali adalah dengan memberi kebenaran untuk bernikah dan wali juga boleh melarang anak perempuannya itu dari berkahwin. Firman Allah SWT:
فَلَا تَعۡضُلُوهُنَّ أَن يَنكِحۡنَ أَزۡوَٰجَهُنَّ
Maksudnya:

Maka janganlah kamu (para wali) menghalangi mereka kawin lagi dengan bakal suaminya
[2]
Ibn Kathir di dalam kitabnya
Tafsir al-Quran al-‘Azim
 menyebutkan bahawa ayat di atas menjadi dalil bahawa perempuan tidak boleh menikahkan dirinya sendiri dan ianya mesti melalui wali dan wali di dalam permasalahan yang ditanyakan di sini adalah ayah kepada perempuan tersebut.
Seorang bapa yang menjadi wali kepada anaknya tidak sepatutnya untuk enggan mengahwinkan anaknya tanpa keuzuran yang dibenarkan oleh syarak. Bahkan dalam sebuah hadith, Nabi SAW telah bersabda:
إِذَا جَاءَكُمْ مَنْ تَرْضَوْنَ دِينَهُ وَخُلُقَهُ فَأَنْكِحُوهُ إِلاَّ تَفْعَلُوا تَكُنْ فِتْنَةٌ فِي الأَرْضِ وَفَسَادٌ
Maksudnya:

Jika datang kepada kalian seorang lelaki yang kamu redha akan agama dan akhlaknya, maka kahwinkanlah dia. Jika tidak, maka akan timbullah fitnah di atas muka bumi dan juga kerosakan.
[3]
Berdasarkan persoalan di atas,
jika wali enggan walaupun wali merupakan bapanya sendiri, perkahwinan tersebut diwalikan oleh sultan
. Hal ini kerana mengahwinkan perempuan dengan yang sekufu adalah tanggungjawab wali. Jika mereka enggan menunaikan tanggungjawab, maka hakimlah yang perlu melaksanakannya.
Menurut Imam al-Nawawi:
 Sekiranya ketiadaan tuan (pembebas hamba) atau asobah (wali keturunan), sultan yang akan mengahwinkan. Begitu juga sultan akan mengahwinkan sekiranya wali yang dekat dan pembebas enggan mengahwinkan, keengganan berlaku bilamana perempuan yang baligh dan berakal ingin berkahwinan dengan yang sekufu dan wali melarang.
[4]
Syeikh Muhammad al-Zuhaili menyatakan:
Sekiranya si bapa enggan (wali enggan) untuk menikahkan anaknya, maka dalam keadaan ini kedudukan wali itu tidak akan berpindah kepada kedudukan tertib wali yang jauh bahkan yang mengkahwinkannya adalah
al-Sultan
 (dalam konteks semasa ialah wali hakim)
.
[5]
Namun jika perempuan ingin berkahwin dengan seorang yang tidak sekufu dengannya, maka wali boleh menghalangnya dengan enggan mengahwinkannya dengan lelaki tersebut. Ini kerana wali mempunyai hak dalam memilih pasangan yang sekufu.
[6]
Wali Hakim ataupun sesetengah menyebutnya dengan Wali Sultan adalah wali yang dilantik bagi perempuan yang tidak mempunyai wali.
Sebelum kami mengakhiri perbincangan ini, suka untuk kami nasihatkan kepada para wali dan juga ibu-bapa agar sentiasa membina hubungan baik dengan anak-anak kerana ianya dapat memberikan kesan yang baik dalam kerukunan kekeluargaan rumah tangga dan seterusnya dapat menerapkan nilai ‘baiti jannati’ di dalam kehidupan berkeluarga.
Justeru, kami berdoa semoga Allah SWT memberikan kefahaman yang tepat lagi benar kepada kita semua dalam beragama. Ameen.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:

Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.
Wallahua`lam.
Bertarikh: 20 Januari 2022 bersamaan 17 Jamadil Akhir 1443H

[1]
 Riwayat Ibn Majah (1882) dan al-Daraqutni (3/227) dan
rijal
nya thiqah
[2]
 Surah Al-Baqarah: 232
[3]
 Riwayat al-Tirmidzi (1085) dan al-Baihaqi (13863)
[4]
 Lihat
Minhaj al-Tolibin,

hlm. 207
[5]
 Lihat
al-Mu’tamad fi al-Fiqh al-Syafi’e
, 4/66-67
[6]
 Lihat
Mughni al-Muhtaj
,
 4/253


#3350: Sahabat Nabi SAW Bernama Qa’qa’

Soalan:
Assalamualaikum Dato’ Seri. Boleh ceritakan tentang sahabat Rasulullah SAW yang bernama Qa’qa’?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nama penuh beliau ialah Qa’qa ibnu Amr al-Tamimi, seorang penyair Arab terkemuka. Dikatakan beliau seorang sahabat Nabi SAW. Justeru, terdapat banyal rujukan yang memasukkannya dalam kalangan sahabat antaranya kitab
Mu’jam al-Sahabah
oleh Ibn Qani’ 2/367,
al-Istia’b
oleh Ibn Abu Barr 3/1283, Ibn al-Athir dalam
Usdu al-Ghabah
 4/109 dan Ibnu Hajar dalam
al-Isobah

5/342.
Beliau termasuk pemimpin pasukan berkuda dan pahlawan Arab di masa Jahiliyah dan masa Islam. Beliau adalah saudara Ashim bin Amr al-Tamimi, seorang penyair dan penunggang kuda yang handal.
Qa’qa’ pernah mengatakan, “Rasulullah pernah bertanya kepada saya,“ Apa yang telah kamu siapkan untuk berjihad?”
Aku menjawab: “Taat kepada Allah dan Rasul-Nya serta seekor kuda,” jawab saya. “Itu merupakan persiapan yang paling maksimum,” kata beliau.
Abu Bakar pernah mengatakan, “Suara kuat Qa’qa’ di hadapan para askar lebih baik dari 1000 askar.”
Khalid bin al-Walid pernah meminta bala bantuan kepada Abu Bakar saat mengepung kota Al-Hirah. Kemudian Abu Bakar mengutus Qa’qa’ bin Amr sambil berkata, “Tidak ada satu pasukan musuh pun yang akan mengalahkan orang seperti dia.”
Dia bergabung bersama pasukan Ali bin Abi Talib dalam perang Siffin dan perang Al-Jamal. Beliau menetap di Kufah dan ikut dalam perang Al-Yarmuk dan perang Al-Qadisiyah. Ia pernah berhasil membebaskan Damsyik, Mesir, dan sebahagian besar wilayah Parsi.
Dalam perang Al-Yarmuk, Khalid bin Walid menyuruh Qa’qa’ dan Ikrimah untuk mengobarkan api perang untuk memulakan pertempuran. Beliau adalah salah satu di antara empat orang yang diutus Umar bin Khattab untuk membantu pasukan yang dipimpin Amr ibnu Ash di Mesir.
Pada ketika itu, Amr bin Ash meminta bala bantuan untuk membebaskan wilayah Mesir. Dalam surat yang ditulis oleh Khalifah Umar kepada Amr bin Ash tertulis, “Aku utus kepadamu beberapa orang askar.” Di tangan mereka, wilayah Mesir akhirnya berhasil dibebaskan.
Dalam perang Al-Qadisiyah, iring-iringan gajah Parsi mengganggu pasukan berkuda kaum Muslimin. Kuda yang ditunggangi lari kerana takut dengan gajah.
Qa’qa’ menyusun taktik untuk menghadapinya. Ia mendatangkan beberapa ekor unta dan menghiasinya dengan kain bulu biri-biri tebal dan kulit, lalu dipasang berguk, sehingga satu ekor unta dapat menutupi satu askar dan seekor kuda.
Unta yang dihiasi itu mirip dengan gajah. askar yang menunggangi unta itu meloncat ke pasukan berkuda musuh, lalu membunuhnya. Kuda yang ditunggangi musuh takut terhadap unta yang dihiasi tersebut. Pasukan muslim yang lain juga mengikuti taktik yang digunakan Qa’qa’ dan akhirnya taktik inilah yang juga menjadi salah satu faktor yang menyebabkan pasukan kaum muslimin meraih kemenangan dalam pertempuran ini.
Dalam perang Al-Qadisiyah, Qa’qa’ berhasil membunuh Rustam, panglima perang tentara Parsi. Umar bin Khattab pernah menulis sepucuk surat kepada Sa’ad bin Abi Waqas. Dalam surat itu, Umar bertanya, “Siapa pasukan berkuda yang paling hebat dalam perang Al-Qadisiyah?”
Sa’ad membalas surat tersebut dan berkata, “Aku tidak melihat askar yang sehebat Qa’qa’ bin Amr. Dalam satu hari, ia menyerang musuh sebanyak tiga puluh kali. Dalam setiap serangan, ia berhasil membunuh satu askar musuh.” (Lihat
al-Isobah
, 5/343)
Ia juga berhasil merampas pedang milik Hercules, Maharaja Rom; perisai milik Bahram, Raja Parsi dan pedang milik Na’mam.
Dalam pelbagai pertempuran, ia seringkali memakai pedang milik Hercules dan perisai milik Kisra sebagai perhiasan.
Dalam pembebasan Al-Madain, Sa’ad bin Abi Waqqash berdoa memohon keselamatan dan pertolongan dari Allah. Sa’ad adalah salah satu sahabat Nabi SAW yang doanya dikabulkan Allah. Dalam perang ini, tidak ada pasukan muslim pun gugur. Hanya ada satu pasukan yang terjatuh dari kuda tunggangannya, iaitu Qa’qa’ bin Amr.
Dalam pertempuran Jahula, Sa’ad bin Abi Waqqash menugaskan Qa’qa’ di garis depan pasukan atas arahan daripada Khalifah Umar bin Al-Khattab. Dalam pertempuran di Nahrawan, pasukan Parsi berhasil mengepung pasukan garis belakang kaum muslimin.
Saat itu, Nu’mam bin Muqarrin menyuruh Qa’qa’ untuk menerapkan strategi bersama ini diterapkan Qa’qa’ dengan cermat. Ia memanah pasukan Parsi, lalu mundur ke belakang. Pasukan Parsi mengejarnya, lalu ia mundur. Pasukan Parsi terus mengejarnya.
Ia menampakkan bahawa dirinya lari kerana kejaran mereka sampai akhirnya seluruh pasukan Parsi turut mengejarnya. Setelah itu, baru pasukan kaum muslimin menyerang mereka.
Pada akhir perang Nahrawan, Qa’qa’ melihat Fairuzan, panglima Pasukan Parsi, lari ke puncak bukit. Qa’qa’ mengekorinya dari belakang. Kerana jalan di bukit sukar dilalui, Fairuzan turun dari haiwan tunggangannya. Qa’qa’ pun turun dari tunggangannya dan mengejar Fairuzan hingga akhirnya ia berhasil membunuhnya.
Ali bin Abi Talib pernah mengutusnya untuk menemui Thalhah dan Zubair dalam perang Al-Jamal. Mereka akhirnya berdamai setelah mendengar apa yang disampaikan oleh Qa’qa’.
Berakhirnya masa kekhalifahan Hasan bin Ali, dan beralihnya kekhalifan ke tangan Mu’awiyah bin Abu Sufyan, Al-Qa’qa’ bin Amr memutuskan untuk mengundurkan diri dan pindah ke wilayah Mesir, hingga ia wafat pada tahun 40 H. Ada pendapat menyatakan beliau meninggal dunia pada tahun 41 H.
Wallahu a’lam.
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 2 Oktober 2023 bersamaan 17 Rabiulawwal 1445


#3351: Bekerja Di Kedai Buku Yang Menjual Buku Keagamaan Selain Islam

Soalan:
Apa hukum bekerja di kedai buku yang menjual buku agama selain Islam? Contoh: buku tentang Kristian, Krismas.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّهِ رَبِّ الْعَالَمِينَ
Maksudnya
:
“Katakanlah: “Sesungguhnya sembahyangku dan ibadatku, hidupku dan matiku, hanyalah untuk Allah Tuhan yang memelihara dan mentadbirkan sekalian alam.”
Surah al-An’am (162)
Kami menyatakan bahawa kerja adalah sebahagian daripada kehidupan yang seharusnya dijalani kerana kerelaan Allah SWT dan dengan tujuan mencari keredhaan-Nya. Sebagai hasilnya, seseorang akan memilih pekerjaan yang halal dan mendapat berkah dari Allah SWT. Dengan demikian, sebuah kehidupan terbentuk di mana setiap aspeknya didedikasikan sepenuhnya kepada kerelaan Allah SWT.
Firman Allah SWT lagi:
وَابْتَغُوا مِن فَضْلِ اللَّهِ وَاذْكُرُوا اللَّهَ كَثِيرًا لَّعَلَّكُمْ تُفْلِحُونَ
Maksudnya
:
 carilah apa yang kamu hajati dari limpah kurnia Allah, serta ingatlah akan Allah banyak-banyak (dalam segala keadaan), supaya kamu berjaya (di dunia dan di akhirat).
(Surah al-Juma’ah:10)
Diriwayatkan daripada Zubair Bin Awwam bahawa Rasulullah SAW bersabda:
لأَنْ يَأْخُذَ أَحَدُكُمْ حَبْلَهُ فَيَأْتِ بِحَزْمَةِ حَطَبٍ عَلَى ظَهْرِهِ فَبَيْعَهَا فَيَكُفَّ الله بها وَجْهَهُ خَيْرٌ مِنْ أَنْ يَسْأَلَ النَّاسَ أَعْطُوهُ أَوْ مَنْعُوهُ
Maksudnya
:
“Bahawa seseorang kamu mangambil tali, kemudian dia mengangkat seikat kayu di belakangnya, lalu dijualnya dengan itu Allah SWT akan mengangkat air mukanya, adalah lebih baik daripada dia meminta-minta kepada orang, sama ada diberikan orang apa yang dimintanya ataupun ditolaknya.”
Riwayat al-Bukhari (1470), Ibn Majah (1836), al-Nasaie (2589) dan Ahmad (1429)
Dr Yusuf al-Qaradhawi pernah berkata, “Orang mukmin yang sebenar tidak beramal semata-mata untuk kejayaan dan kemenangan tetapi ia beramal dan bekerja kerana mengikut perintah Allah SWT dan melaksanakan hak ubudiyyah kepada-Nya di samping mencari keredhaan-Nya.”  Jika telah tahqiq demikian itu, serta membawa kejayaan dalam usahanya, maka ia dianggap sebagai kebaikan, bonus dan keberkatan serta kurniaan nikmat daripada Allah SWT. Sebaliknya, jika tidak mencapai kejayaan selepas dia usaha dengan tekun dan bersungguh-sungguh maka cukuplah bahawa ia telah menunaikan kewajipannya dan menyampaikan risalahnya.
Menjawab persoalan di atas, kami ingin nyatakan bahawa tidak ada kesalahan dalam mencari rezeki atau bekerja di sebuah kedai buku yang menjual buku keagamaan selain Islam. Bagi perkara ini, perlu dibuat perbezaan antara menjual buku tersebut kepada muslim dan bukan muslim.
Dalam konteks menjual buku keagamaan kepada seorang muslim, adalah lebih baik jika bertanya terlebih dahulu tentang tujuan pembelian. Jika pembelian tersebut bertujuan untuk melakukan kajian terhadap keagamaan tertentu atau untuk memahami perbandingan agama, maka kami katakan ia adalah dibenarkan. Namun, sekiranya jualan tersebut kepada seorang muslim yang tidak mempunyai matlamat atau tujuan yang jelas, adalah lebih baik untuk berhati-hati dan mungkin tidak menjualnya. Hal ini kerana kita perlu menghindari kemungkinan yang boleh membawa pembaca kepada pemahaman yang bercanggah dengan ajaran Islam. Yang demikian bersesuaian dengan satu kaedah usuliyyah  سَدُّ الذَّرِيعَة iaitu suatu yang membawa kepada perkara haram yang mengandungi mafsadah hendaklah ditutup.
Firman  Allah SWT:
وَتَعَاوَنُوا عَلَى الْبِرِّ وَالتَّقْوَىٰ ۖ وَلَا تَعَاوَنُوا عَلَى الْإِثْمِ وَالْعُدْوَانِ
Maksudnya
:
Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan.
(Surah al-Maidah: 2)
Ayat di atas menerangkan tentang larangan Allah SWT untuk melakukan perkara yang boleh dianggap tolong-menolong dalam perkara yang kemungkaran seperti meninggalkan suruhan Allah SWT, melakukan perkara yang dilarang serta segala bentuk yang boleh membantu ke arah kemungkaran dan maksiat. (Lihat
Jami’ al-Bayan,
 9/490;
Ma’alim al-Tanzil
, 2/9;
Tafsir al-Quran al-’Azim
, 2/13-14)
Sebagai kesimpulannya kami katakan dibolehkan untuk bekerja di kedai buku yang mana kedai tersebut juga ada menjual buku selain dari buku agama Islam akan tetapi dalam menjualnya adalah lebih baik mengetahui tujuan pembelian buku tersebut terlebih dahulu. Kami sarankan supaya buku-buku keagamaan lain sebaiknya dijual oleh pekerja yang bukan beragama Islam kerana itu lah yang lebih terselamat.
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
 رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua’lam
Bertarikh: 2 Oktober 2023 bersamaan 17 Rabiulawwal 1445


#1125: Merancang Keluarga Dalam Islam

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Hukum merancang keluarga, adakah dibolehkan oleh syarak?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Persoalan ini perlu difahami terlebih dahulu berkenaan dengan maksud merancang keluarga. Merancang keluarga bermaksud menentukan bilakah masa yang sesuai untuk mempunyai anak, jarak kehamilan dan berapakah bilangan yang di ingini oleh pasangan dalam perkahwinan.

Antara kaedah merancang keluarga:
Kaedah semulajadi
Kaedah masa subur
Suhu badan asas
Kaedah cairan dan lendiran faraj
Kaedah gabungan
Kaedah tanpa haid tempoh penyusuan
Kaedah halangan
Kondom
Topi servik
Diafram
Hormon
Pil
Implan
Suntikan
Alat dalam rahim
Kaedah kekal
Ikatan tiub fallopian/peranakan
Pembedahan mengikat saluran mani lelaki
Suka dijelaskan di sini yang
Tanzim al-Nasal
 merujuk kepada usaha untuk menjarakkan anak dengan menggunakan kaedah-kaedah seperti memakan ubatan pil perancang, melakukan persetubuhan pada waktu tidak subur, memakai kondom, melakukan azal (ejakulasi luar rahim), dan mengeluarkan air mani daripada kemaluan wanita selepas selesai persetubuhan dan memasang peranti intrauterine (IUD) bagi tujuan pemandulan sementara. Kaedah ini diharuskan dengan syarat-syarat:
Iktikad bahawa jika Allah ingin mengurniakan anak juga, tiada siapa yang boleh menghalang dan wajiblah pasangan memelihara kandungan dan menjaga maslahatnya.
Tidak mendatangkan kemudaratan kepada pasangan khususnya isteri.
Dilakukan dengan kebenaran dan persetujuan kedua-dua suami isteri.
Ini berdalilkan athar daripada Jabir RA:
كُنَّا نَعْزِلُ عَلَى عَهْدِ النَّبِيِّ صَلَّى اللهُ عَلَيْهِ وَسَلَّمَ وَالقُرْآنُ يَنْزِلُ
Maksudnya: “
Kami dahulu melakukan `azal pada zaman Rasulullah SAW sedangkan al-Quran sedang turun.”
Hadis riwayat Imam al-Bukhari (no. 5209) dalam al-Sahih
Ertinya, tiada larangan daripada al-Quran tentang perkara itu kerana jika ia dilarang nescaya al-Quran akan menyatakan larangan. Dalam riwayat Abu Said al-Khudri bahawa Rasulullah SAW pernah ditanya tentang `azal, maka baginda menjawab:
مَا عَلَيْكُمْ أَنْ لاَ تَفْعَلُوا، فَإِنَّ اللَّهَ قَدْ كَتَبَ مَنْ هُوَ خَالِقٌ إِلَى يَوْمِ القِيَامَةِ
Maksudnya:
Apa yang baik atas kamu agar kamu tidak melakukannya, kerana Allah telah menulis siapakah yang menjadi Pencipta (bagi setiap sesuatu) sehingga Hari Kiamat.
Saya nyatakan di sini pandangan ulama berkenaan isu ini:
Pertama:
Persidangan Majma’ al-Fiqh al-Islami di bawah Pertubuhan Kerjasama Islam (OIC) di Kuwait pada 1-6 Jamadilakhir 1409 H bersamaan 15 Disember 1988 M telah memutuskan, antara lain:
Haramnya menghilangkan kemampuan reproduksi daripada lelaki atau pun wanita, seperti apa yang dikenali dengan pemandulan. Pengecualian diberikan dalam kes-kes darurat yang perlu ditimbang dengan kayu ukur yang Syarie.
Dibolehkan untuk mengawal secara sementara kemampuan reproduksi dengan tujuan menjarakkan antara tempoh-tempoh kehamilan, atau menghentikan bagi tempoh tertentu, jika terdapat keperluan yang diambil kira oleh Syarak, berdasarkan persetujuan dan keredaan daripada perbincangan antara kedua pasangan yang sah, dengan syarat kaedah kawalan untuk tidak mendatangkan mudarat, berdasarkan kaedah yang tepat dengan syariat, dan tidak menzalimi kandungan yang sedia ada.
(Lihat
Majalah al-Majma’
 Siri 4, 1/73).
Kedua:
Syeikh Atiyyah pada Mei, 1997 melalui Dar al-Ifta’ al-Misriyyah mengeluarkan fatwa atas soalan hukum melakukan pemandulan bagi tujuan perancangan keluarga bahawa dibolehkan pemandulan atas alasan kesihatan atau selainnya bagi tempoh tertentu, dengan syarat kemampuan untuk reproduksi itu kekal dan boleh digunakan kembali apabila masa berlalu. Justeru, tidak boleh pemandulan itu dilakukan jika kesannya bersifat sempurna dan kekal sehingga hilang kemampuan dan fungsinya, melainkan wujudnya kemudaratan yang serius. (Lihat
Fatawa Dar al-Ifta’ al-Misriyyah
, 47/10)
Ketiga:
Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-28 yang bersidang pada 29 Februari 1991 telah membincangkan Sistem Susuk Norplant Dalam Program Perancang Keluarga Kebangsaan. Muzakarah telah memutuskan bahawa Sistem Susuk Norplant ini adalah harus digunakan. Penggunaan sistem ini hendaklah tertakluk kepada keputusan Muzakarah Kali Ke-12 pada 20 Januari 1977 yang memutuskan hukum mengenai Perancang Keluarga adalah seperti berikut:
Memandul lelaki dan perempuan hukumnya adalah haram.
Mencegah beranak atau menghadkan bilangan anak hukumnya adalah haram melainkan dengan sebab yang diharuskan oleh syarak bagi orang perseorangan.
Menyusun keluarga dari kesihatan, pelajaran dan kebahagiaan keluarga dengan cara yang selain daripada (1) dan (2) di atas adalah harus. (Lihat
Kompilasi Pandangan Hukum Muzakarah Jawatankuasa  Fatwa Majlis Kebangsaan Bagi Hal Ehwal Ugama Islam
, hlm. 138)
Saya akhiri dengan mengemukakan pandangan Dr Yusuf al-Qaradhawi antara lain menyebut, “Akan tetapi, Islam juga membenarkan seorang Muslim merancang keturunannya bila timbul alasan-alasan yang diterima akal atau muncul keadaan darurat yang boleh diterima.” (Lihat
al-Halal wa al-Haram dalam Islam
, hlm. 366)
Semoga dengan jawapan ini kita sentiasa berpandukan kepada
dhawabit
yang sahih agar perjalanan hidup kita sentiasa mendapat
mardhatillah. Wallahu a’lam.

Bertarikh: 22 Mac 2023 bersamaan 29 Syaaban 1444H


#3352: Suami Meminta Password Peti Besi Peribadi Isteri

Soalan:
Assalamualaikum Dato’ Seri. Benarkah isteri tidak wajib taat jika suami suruh serah password handphone, laptop atau peti besi peribadi kerana berhujahkan bahawa Islam meraikan ruang
privacy
dan pertahankan amanah?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan menerangkan sifat seorang isteri yang solehah. Dalam sebuah hadith yang diriwayatkan daripada Abdullah bin ‘Amr R.A, Nabi SAW pernah bersabda:
 الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ
Maksudnya: “Dunia adalah perhiasan, dan sebaik-baik perhiasan dunia adalah wanita yang solehah.”
Riwayat Muslim (715)
Imam al-Qurthubi menjelaskan makna wanita yang solehah dalam hadith di atas ialah wanita yang menggembirakan suami apabila dilihat, mentaatinya apabila disuruh, dan memelihara kehormatan suaminya apabila ketiadaannya pada diri dan juga hartanya. (Lihat
al-Mufhim
, 4/221).
Berbalik kepada soalan di atas,
kami nyatakan perkara ini melibatkan isu privasi yang perlu dihormati sesama pasangan. Mentaati arahan suami adalah satu kewajipan bagi si isteri selagi mana ianya tidak bertentangan dengan syarak. Akan tetapi, ada situasi yang perlu diberi ruang privasi contohnya dalam soal kata laluan telefon, peti besi peribadi dan seumpamanya.
 Maka, kami katakan isu ini melibatkan situasi pasangan tersebut. Misalnya sekiranya pasangan mendapati petunjuk bahawa pasangannya ada berlaku curang, maka tidak mengapa untuk pasangan tersebut mendapatkan kata laluannya agar ia tidak menjadi syak wasangka. Namun, dalam soal sehingga perlu menyerahkan
password
 peti besi peribadi, ia tidak dibolehkan kecuali mendapat keizinan si isteri kerana ia telah dikira menceroboh hak milik.
Akhir kalam, nasihat kami dalam hubungan antara suami isteri sepatutnya ia berdasarkan kepercayaan dan pemahaman, kasih sayang, dan saling menghormati, dan bukannya atas dasar syak wasangka. Bahkan perkahwinan ini dibina dengan sakinah dan mawaddah sebagaimana firman-Nya:
 وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya:
“Dan di antara tanda-tanda yang membuktikan kekuasaannya dan rahmatNya, bahawa Ia menciptakan untuk kamu (wahai kaum lelaki), isteri-isteri dari jenis kamu sendiri, supaya kamu bersenang hati dan hidup mesra dengannya, dan dijadikanNya di antara kamu (suami isteri) perasaan kasih sayang dan belas kasihan. Sesungguhnya yang demikian itu mengandungi keterangan-keterangan (yang menimbulkan kesedaran) bagi orang-orang yang berfikir.”
(Surah al-Rum: 21)
Sayyid Qutub dalam Fi Zilal al-Quran berkata: “Penjelasan al-Quran yang lemah lembut menggambarkan hubungan lelaki dan perempuan ini dengan gambaran yang amat menarik, seolah-olah gambaran ini diambil dari dalam lubuk hati dan perasaan: “Supaya kamu tenang tenteram bersamanya dan Dia jadikan di antara kamu rasa kemesraan dan kasih sayang.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 2 Oktober 2023 bersamaan 17 Rabiulawwal 1445


#3353: Perempuan Iddah Berjumpa Bakal Besan

Soalan:
Assalamualaikum Dato’ Seri. Saya nak bertanya pasal hukum iddah. Bakal mak mertua saya baru kehilangan suami baru-baru ini dan dalam tempoh iddah. Bakal isteri saya hendak melangsungkan pernikahan bulan depan. Mak saya hendak jumpa melawat untuk hal ini tetapi ditegah untuk jumpa oleh akak ipar sebab iddah lagi. Bagaimana ya Dato’ sebab saya nak cepat nikah? Terima kasih ustaz.
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
‘Iddah ialah nama bagi tempoh tertentu bagi seseorang perempuan menunggunya, semata-mata mematuhi perintah Allah (ta’abbudi) atau sebagai tanda kesedihan terhadap pemergian suami, atau memastikan rahimnya bersih daripada kandungan. (
Lihat al-Fiqh al-Manhaji
, 3/61)
Sekiranya seseorang wanita itu kematian suami, maka dia perlu beriddah dalam empat bulan sepuluh hari sebagaimana firman Allah SWT:
وَالَّذِينَ يُتَوَفَّوْنَ مِنكُمْ وَيَذَرُونَ أَزْوَاجًا يَتَرَبَّصْنَ بِأَنفُسِهِنَّ أَرْبَعَةَ أَشْهُرٍ وَعَشْرًا
Maksudnya:
“Dan orang-orang yang meninggal dunia di antara kamu, sedang mereka meninggalkan isteri-isteri hendaklah isteri-isteri itu menahan diri mereka (beridah) selama empat bulan sepuluh hari.”
(Surah al-Baqarah: 234)
Berbalik kepada soalan di atas, kami nyatakan
tidak mengapa untuk ibu mertua saudara berjumpa dengan ibu saudara dalam tempoh iddah kerana tidak menjadi masalah untuk perempuan yang dalam keadaan iddah untuk berjumpa orang. Bahkan, jika melakukan perjumpaan diluar juga dibenarkan dengan syarat menepati batas yang telah ditetapkan oleh syarak.
Di sini kami nyatakan kewajipan bagi perempuan iddah:
Berkabung atas kematian suaminya dengan
tidak berhias dan mengenakan bau-bauan seperti bersolek, memakai baju berwarna terang, memakai barang kemas dan selainnya
. Namun tidak bermakna tidak perlu menjaga aspek kebersihan. Ini berdasarkan hadith yang diriwayatkan oleh Ummu Habibah R.Anha:
لاَ يَحِلُّ لاِمْرَأَةٍ مُسْلِمَةٍ تُؤْمِنُ بِاللَّهِ وَالْيَوْمِ الآخِرِ أَنْ تُحِدَّ فَوْقَ ثَلاَثَةِ أَيَّامٍ، إِلاَّ عَلَى زَوْجِهَا أَرْبَعَةَ أَشْهُرٍ وَعَشْرًا
Maksudnya: “
Tidak halal bagi perempuan yang beriman dengan Allah dan hari Akhirat berkabung di atas kematian seseorang melebihi tiga hari melainkan apabila kematian suaminya. Dia hendaklah berkabung selama empat bulan dan sepuluh hari.”
Riwayat al-Bukhari (5339)
Wajib menetap di rumah yang didudukinya selama tempoh ‘iddah. Isteri juga tidak dibenarkan keluar melainkan sekiranya ada keperluan dan hajat.
 Ini seperti membeli keperluan makanan, bekerja sekiranya tidak membenarkannya untuk tinggal di rumahnya secara berterusan sepanjang tempoh ‘iddahnya dan isteri terpaksa menghilangkan kesunyian dengan berbual-bual bersama jiran. (Lihat
al-Fiqh al-Manhaji
, 3/71-73)
Diharuskan keluar rumah kerana keperluan
 seperti mana hadith yang diriwayatkan oleh Jabir RA:
طُلِّقَتْ خَالَتِي فَأَرَادَتْ أَنْ تَجُدَّ نَخْلَهَا فَزَجَرَهَا رَجُلٌ أَنْ تَخْرُجَ فَأَتَتِ النَّبِيَّ صَلَّى اللهُ عَلَيْهِ وَسَلَّمَ فَقَالَ: بَلَى فَجُدِّي نَخْلَكِ فَإِنَّكِ عَسَى أَنْ تَصَدَّقِي أَوْ تَفْعَلِي مَعْرُوفًا
Maksudnya:
“Ibu saudaraku telah diceraikan dan dia ingin memetik buah tamarnya, tetapi seorang lelaki telah menegahnya keluar. Lalu, dia pergi menemui Nabi SAW. Lantas Baginda bersabda: “Ya, keluarlah dan petiklah buah tamar itu. Mudah-mudahan engkau akan bersedekah ataupun melakukan kebaikan.”
Riwayat Muslim (1483)
Imam al-Nawawi menyatakan dalam syarahnya: “Hadith ini adalah dalil membolehkan wanita beriddah bain untuk keluar bagi suatu hajat keperluan. Pendapat mazhab Malik, al-Thauri, al-Laits, al-Syafie, Ahmad dan lain-lain ulama bahawa dibenarkan wanita beriddah ba’in itu keluar pada hari siang bagi suatu hajat. Mereka juga mengharuskan juga keluar bagi wanita yang kematian suami dan dalam hal ini dipersetujui juga oleh Abu Hanifah sekalipun dalam kes talak bain beliau berkata tidak boleh keluar, sama ada malam atau pun siang. Hadith ini juga adalah dalil bahawa digalakkan bersedekah dengan tamar apabila tiba masa menuainya, begitu juga dengan memberinya sebagai hadiah. Digalakkan juga agar pemilik tamar itu sendiri yang melakukan serta mengingatkan perkara yang makruf dan kebaikan. (Lihat
Syarh al-Nawawi ‘ala Sahih Muslim
, 10/108)
Imam al-Ramli di dalam kitabnya menyatakan,
keharusan ini terikat dengan satu syarat iaitu hendaklah wanita ber’iddah hanya keluar pada waktu siang dan mesti balik bermalam di rumah tempat ‘iddahnya.
(Lihat
Nihayah al-Muhtaj
, 7/156)
Akhir kalam, semoga Allah permudahkan segala urusan perkahwinan saudara bersama pasangan dan diberi kebahagiaan hingga ke syurga.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
 “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Bertarikh: 2 Oktober 2023 bersamaan 17 Rabiulawwal 1445


#1129: Perjalanan ke Bulan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Bolehkah manusia sampai ke bulan mengikut pandangan Islam?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Saya mulakan dengan takrif bulan itu sendiri dan jaraknya dengan bumi. Menurut Ensiklopedia Britannica bulan ialah satu-satunya satelit semula jadi Bumi dan badan angkasa besar terdekat. Dikenali sejak zaman prasejarah, ia adalah objek paling terang di langit selepas Matahari. Namanya dalam bahasa Inggeris,
Moon
, seperti nama
Earth
 (bumi), adalah terbitan dari perkataan Jermanik dan Inggeris Lama.
Kajian awal pergerakan dan kedudukan bulan membantu penyelidik dan manusia untuk belajar dan menjangka fenomena pasang surut dan membawa kepada perkembangan kalendar berasaskan bulan. Kedudukan jarak purata bulan dari Bumi (jejari orbit) ialah sejauh 384,400 km. Jejari khatulistiwanya ialah 1,738 km (1,080 batu), dan bentuknya adalah sedikit rata sedemikian rupa sehingga ia membonjol sedikit ke arah Bumi.
Bulan tidak mempunyai medan magnet global seperti Bumi, tetapi beberapa batuan permukaannya mempunyai kemagnetan kekal, yang menunjukkan satu atau lebih tempoh aktiviti magnet pada masa lalu. Bulan pada masa ini mempunyai aktiviti seismik yang sangat sedikit dan sedikit aliran haba jauh di bawah permukaannya, menunjukkan bahawa kebanyakan aktiviti dalamannya telah lama berhenti.
Bila terjadinya isu manusia pertama pergi ke bulan, misi itu bermula pada 16 Julai 1969 apabila Amerika Syarikat menghantar ‘hero’ mereka, Armstrong, Edwin Aldrin, dan Michael Collins sebagai taruhan bersama tunggangan mereka yang dikenali sebagai “Eagle”.
Empat hari selepas itu, modul itu berjaya menyentuh permukaan bulan dan Armstrong menjadi manusia pertama meninggalkan tapak kaki di permukaan lunar bersama ungkapan keramat; “Itu adalah satu langkah kecil bagi manusia; satu lompatan gergasi bagi umat manusia.”
Ulama Islam telah berselisih kepada dua pendapat, adakah manusia boleh sampai ke bulan atau tidak?
Pendapat pertama
, tidak mungkin. Ini kerana bulan berada di langit sedangkan Rasulullah SAW ketika perjalanan Isra’ Mi’raj ketika mahu memasuki langit perlu meminta izin. Begitu juga, pandangan ini disandarkan kepada firman Allah SWT:
يَا مَعْشَرَ الْجِنِّ وَالْإِنسِ إِنِ اسْتَطَعْتُمْ أَن تَنفُذُوا مِنْ أَقْطَارِ السَّمَاوَاتِ وَالْأَرْضِ فَانفُذُوا ۚ لَا تَنفُذُونَ إِلَّا بِسُلْطَانٍ
Maksudnya:
“Wahai sekalian jin dan manusia! Kalau kamu dapat menembus keluar dari kawasan-kawasan langit dan bumi (untuk melarikan diri dari kekuasaan dan balasan Kami), maka cubalah kamu menembus keluar. Kamu tidak akan menembus keluar melainkan dengan satu kekuasaan (yang mengatasi kekuasaan Kami; masakan dapat)!”
Surah al-Rahman (33)
Pendapat kedua,
manusia boleh sampai ke bulan. Perkara ini tidak mustahil. Mereka juga berdalil kepada dalil di atas. Iaitu surah al-Rahman ayat 33. Dengan sebab itu mereka menafsirkan (
بِسُلْطَانٍ
) dengan ilmu.
Oleh kerana ayat ini menjadi perbahasan di kalangan ulama, maka saya perincikan pendapat ulama sama ada dahulu ataupun kemudian.
Al-Tabari berkata: Para ahli tafsir berbeza pandangan mengenai tafsir firman Allah SWT: ‘ إِنِ اسْتَطَعْتُمْ أَن تَنفُذُوا’ [
Kalau kamu dapat menembus keluar (melintasi)
]. Sebahagian menyatakan bahawa ertinya adalah, jika kamu sanggup melampaui hujung langit dan bumi, maka Tuhanmu akan mengalahkanmu sehingga kamu tidak dapat melakukannya. Lampauilah ia, kerana sesungguhnya kamu tidak dapat melampauinya kecuali dengan kekuatan dari Tuhanmu.
Firman-Nya, ‘إِلَّا بِسُلْطَانٍ’ (
melainkan dengan satu kekuasaan
), ertinya adalah, kecuali dengan bukti. Ahli tafsir lain menyatakan, bahawa ertinya adalah, kecuali dengan hujjah. Ahli tafsir lain menyatakan bahawa maknanya adalah, kecuali dengan kekuasaan, dan kamu tidak mempunyai kekuasaan. Pendapat yang benar adalah, yang menyatakan bahawa makna ‘إِلَّا بِسُلْطَانٍ’ adalah ‘kecuali dengan hujjah dan bukti, kerana itulah makna ‘السُّلْطَان’ dalam percakapan bahasa Arab. Kekuasaan dapat juga termasuk ke dalamnya, kerana kekuasaan merupakan hujjah. (Lihat
Jami’ al-Bayan,
24/389)
Al-Qurtubi menukilkan bahawa Ibn ‘Abbas berkata: Maksudnya, jika kamu semua mampu untuk mengetahui apa yang ada di langit dan apa yang ada di bumi, maka ketahuilah. Akan tetapi, kamu semua tidak akan dapat mengetahuinya kecuali dengan ‘السُّلْطَان’, iaitu keterangan dari Allah SWT.” Qatadah pula berkata: (Yakni), kamu semua tidak dapat menembusnya melainkan dengan kerajaan, sedangkan kamu semua tidak memiliki kerajaan.” (Lihat
al-Jami’ li Ahkam al-Quran,
17/541)
Al-Syaukani berkata: Dikatakan ‘نَفَذَ الشَّيْءُ مِنَ الشَّيْءِ’ apabila sesuatu itu terlepas dari sesuatu yang lain, seperti terlepasnya anak panah. ‘ لَا تَنفُذُونَ إِلَّا بِسُلْطَانٍ’ (
Kamu tidak akan menembus keluar melainkan dengan satu kekuasaan
), yakni kamu semua tidak akan dapat mampu melintasinya kecuali dengan kekuatan, namun kamu semua tidak memiliki kekuatan dan kemampuan untuk itu. ‘السُّلْطَان’ adalah kekuatan yang dengannya pemiliknya dapat menguasai perkara. Perintah untuk melintas adalah perintah yang menunjukkan kelemahan pihak yang diperintah. (Lihat
Fath al-Qadir,
5/165)
Syeikh Dr. Wahbah al-Zuhaili berkata: Firman-Nya: ‘إِلَّا بِسُلْطَانٍ’, iaitu kecuali dengan kekuatan dan kekuasaan. Yakni, wahai manusia dan jin, jika memang kamu semua mampu untuk keluar menerobos dari sisi langit dan bumi untuk lari melepaskan diri daripada qadha’ dan qadar Allah SWT, dari kuasa dan kekuasaan-Nya, maka cubalah untuk melakukan hal itu, dan selamatkan diri kamu. Kamu semua tidak akan mampu untuk menerobos dan melarikan diri dari ketetapan dan kekuasaan-Nya, sedangkan kamu semua tidak sedikit pun memiliki kekuatan dan kemampuan untuk melakukan hal itu. Oleh kerana itu, sekali-kali tidak akan mungkin bagi kamu untuk melarikan diri. Kenapa (dalam ayat ini), jin disebut terlebih dahulu? Hal itu kerana, dalam konteks menembus dan melintasi penjuru-penjuru langit dan bumi, bangsa jin adalah yang lebih layak dan sesuai jika seandainya memang mampu.” (Lhat
al-Tafsir al-Munir,
14/231)
Dr. Quraisy Syihab berkata: Sehingga saat ini, terbukti bahawa betapa besarnya usaha dan tenaga yang diperlukan untuk dapat menembus ruang lingkup graviti bumi. Kejayaan eksperimen perjalanan luar angkasa selama waktu yang sangat sedikit dan terbatas jika dibandingkan dengan besarnya alam raya itu sahaja memerlukan usaha yang luar biasa dalam bidang sains dengan segala cabangnya, seperti kejuruteraan, matematik, geologi dan sebagainya. Belum lagi ditambah dengan kos dan biaya yang sangat besar. Hal ini membuktikan dengan jelas bahawa usaha menembus langit dan bumi yang berjarak jutaan tahun cahaya itu mustahil dapat dilakukan oleh jin dan manusia.
Dr Sheikh Muszaphar berkata, beliau tidak menafikan bahawa wujud segelintir pihak yang menganggap pengembaraan Amstrong dan rakan-rakannya hanyalah mitos semata-mata.
Katanya, “Manusia memang menjejakkan kaki ke bulan, malah 12 manusia sudah ke sana. Saya sendiri berjumpa dengan Armstrong dan dua lagi manusia (yang pergi ke bulan), bahkan ada antara mereka yang masih hidup. Sedangkan Armstrong telah meninggal dunia pada tahun 2012 ketika berusia 82 tahun.” (Lihat
Astro Awani
, 20 Julai 2019)
Justeru, saya katakan dengan ilmu yang dikurniakan Allah SWT kepada manusia dan
high-tech
dalam meneroka angkasa lepas, termasuk di dalam galaksi ini, maka tidaklah mustahil dan keharusan untuk sampai ke bulan adalah tinggi dan munasabah.
Bukti yang dilihat secara gambar dan juga dapatan kajian mutakhir melalui pakar astronomi dan pengkaji angkasa lepas, adalah perkara yang mungkin berlaku. Sementelahan lagi, sudah ada pengakuan dan juga reka cipta baru seperti satelit dan lain-lain lagi. Ini semua menguatkan kemampuan manusia dengan ilmu untuk sampai ke bulan.
Salah satu hujah konspirasi yang paling popular mengatakan angkasawan tidak sampai ke bulan dan ianya hanyalah dipalsukan ialah tidak ada bintang langsung di dalam semua foto misi Apollo ke bulan. Bebas daripada pencemaran, asap, jerebu dan cahaya seperti di bumi, sudah tentu ia dijangkakan untuk beribu-ribu bintang kelihatan di dalam semua imej yang diambil atau direkodkan oleh angkasawan-angkasawan ke bulan.
Akan tetapi, hujah ini berdasarkan pada gambar-gambar yang diambil semasa malam lunar. Semua misi berawak ke bulan berlaku pada waktu siang yang cerah (di bulan). Ini bermakna cahaya bintang kalah (tidak kelihatan) dalam pertempuran melawan cahaya di permukaan bulan yang sangat terang kerana ia terlalu malap untuk kelihatan atau direkod dalam foto.
Hujah kedua bahawa pendaratan itu dipalsukan adalah berdasarkan pelbagai salah faham berkenaan peralatan NASA yang digunakan dan hukum fizik di bulan. Contoh yang terkenal ialah bendera Amerika yang diletakkan oleh Neil Armstrong dan Buzz Aldrin di bulan. Ia kelihatan berkibar ditiup angin dalam beberapa foto. Bagaimanakah ini boleh berlaku apabila di bulan tidak mempunyai angin?
Sebenarnya, ia tidak berkibar sama sekali. Batang melintang di bahagian atas tiang yang memegang bendera yang dikibarkan. Ini menjadikan ia kelihatan seperti angin menghalangnya daripada tergantung. Dan terdapat kesan berkibar kerana graviti lemah di bulan dan ia tidak cukup kuat untuk menarik atau menjatuhkankan bendera ke bawah. Selepas melambai sedikit kerana angkasawan mengibas bendera itu semasa angkasawan ingin menanam bendera ke permukaan bulan, bendera itu masih kekal dengan posisi tersebut (kerana graviti yang lemah).
Mungkin hujah yang paling meyakinkan bahawa pendaratan itu dipalsukan ada kaitan dengan sesuatu yang dipanggil tali pinggang Van Allen. Ini adalah satu kawasan mengelilingi bumi yang berbentuk seperti dua tali pinggang gergasi berbentuk donat yang mengelilingi bumi. Ia terdiri daripada zarah bercas tenaga tinggi daripada angin suria. Sesetengah orang percaya manusia tidak boleh melalui kawasan tali pinggang ini tanpa terdedah kepada dos radiasi yang tinggi yang akan mengakibatkan kematian.
Ini adalah kebimbangan yang diambil perhatian sebelum misi Apollo. Dan itulah sebabnya saintis di sebalik misi Apollo 11 perlu memastikan mereka melindungi angkasawan yang akan pergi sebaik mungkin. Mereka melindungi kapal angkasa daripada sinaran dengan cengkerang aluminium. Dan mereka memilih trajektori dari bumi ke bulan yang meminimumkan jumlah masa roket tersebut berada di kawasan tali pinggang Van Allen.
Bacaan daripada sembilan angkasawan misi Apollo yang sampai ke bulan menunjukkan purata pendedahan sinaran radiasai angkasawan ialah 0.46 dos serap sinaran (rad). Ini membuktikan NASA telah mengambil langkah yang tepat untuk melindungi angkasawan mereka daripada radiasi ini. Walaupun ia kurang daripada yang dialami oleh sesetengah pekerja di pusat tenaga nuklear, 0.46 rad adalah sekitar 10 kali lebih banyak daripada pendedahan radiasi pegawai perubatan profesional yang bekerja secara rutin dengan mesin x-ray dan radioterapi.
Antara yang membuktikan bahawa pendaratan di bulan benar-benar berlaku, hari ini, Pengorbit Lunar Reconnaissance (LRO) NASA telah berjaya mengambil gambar resolusi tinggi permukaan bulan dari orbit rendah. Semasa misinya, ia telah menangkap tapak pendaratan dan modul turunan terbengkalai serta rover dari misi Apollo pada permukaan bulan. Dan resolusinya sangat baik sehingga telah mengambil laluan berlekuk-lekuk gelap yang dibuat oleh tapak kaki angkasawan. Kapal angkasa dari China, India dan Jepun juga telah melihat tapak pendaratan ini.
Akhir sekali, bukti yang tidak dapat disangkal ialah ketika Armstrong dan Aldrin telah menanam tatasusunan retroreflektor laser bulan di permukaan bulan ketika misi mereka pada 20 July 1969. Ia masih beroperasi hari ini, dan membolehkan kita pada hari ini memantulkan laser daripadanya dan mengukur jarak bumi ke bulan hingga ke ketepatan sentimeter. Sudah tentu ini tidak dapat dilakukan jika mereka tidak mendarat di bulan.
(Lihat
https://www.iop.org/explore-physics/moon/how-do-we-know-we-went-to-the-moon#gref
)
Kesimpulannya
Dalam isu ini sebahagian ulama menganggap bahawa mengetahui pun bukanlah memberi manfaat dalam kehidupan dan jahil pun bukan memberi mudarat. Justeru, pendapat ulama yang menyokong dan yang tidak mempunyai asas tertentu dengan tafsiran tertentu.
Kami berpendapat pergi dan sampai ke bulan seperti mana yang digambarkan dalam sejarah bukanlah perkara mustahil dan termasuk perkara
mumkinat
 iaitu boleh berlaku. Semoga Allah SWT memberi kefahaman kepada kita terutamanya dalam agama kita.
Wallahu a’lam.
Bertarikh: 22 Mac 2023 bersamaan 29 Syaaban 1444H


#3354: Tidak Membayar Kupon Parkir Kereta di Tempat Yang Dikenakan Bayaran Parkir

Soalan:
Assalamualaikum Dato’ Seri. Apakah hukum sekiranya tidak membayar kupon parking kereta di tempat yang dikenakan bayaran parking?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
يَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ وَأُولِي الْأَمْرِ مِنكُمْ
Maksudnya:
 “Wahai orang-orang yang beriman, taatlah kamu kepada Allah dan taatlah kamu kepada Rasul serta (taatlah kamu) kepada golongan ulil amri dari kalangan kamu.”
(Surah al-Nisa’: 59)
Syeikh Mutawalli al-Sya’rawi suruhan taat kepada pemerintah disertakan dengan ketaatan kepada Allah dan juga ketaatan kepada Rasulullah SAW. Hal ini menunjukkan bahawa ketaatan kepada pemerintah perlulah pemerintah itu didasari dengan ketaatan kepada Allah dan Rasulullah SAW supaya dengan itu masyarakat akan terpelihara dengan keimanan dan daripada penindasan terhadap rakyat di bawahnya.
Justeru itu, setiap pemerintah itu dituntut untuk menunaikan amanah dengan sempurna dan setiap pemerintah itu juga dituntut agar mereka sentiasa mentaati Allah dan Rasul-Nya. Sekiranya ini tidak berlaku, maka mereka itu akan digelar sebagai pemerintah yang zalim. (Lihat
Tafsir al-Sya’rawi
, 4/2360)
Dalam hal ini, sekiranya pemerintah menetapkan suatu perkara yang diharuskan, maka wajib untuk kita mentaatinya, manakala sekiranya ia melibatkan perkara yang maksiat, maka haram untuk ditaati. Hal ini sebagaimana yang diriwayatkan daripada Ali R.A, bahawa Rasulullah SAW bersabda:
لَا طَاعَةَ فِي مَعْصِيَةٍ، إِنَّمَا الطَّاعَةُ فِي الـمَعْرُوفِ
Maksudnya:

“Tiada ketaatan dalam perkara maksiat, sesungguhnya ketaatan itu hanya pada perkara yang makruf (kebaikan).”
Riwayat al-Bukhari (7257), Muslim (1840), Abu Dawud (2625), al-Nasaie (4205) dan Ahmad (724)
Justeru, menjawab persoalan di atas, kami katakan sekiranya seseorang itu meletakkan kereta di kawasan parkir berbayar yang telah ditetapkan oleh kerajaaan, maka menjadi kewajipan baginya untuk membayar parkir tersebut. Hal ini kerana polisi bayaran parkir yang ditetapkan oleh pihak kerajaan ini adalah untuk kebaikan bersama yang mana hasil kutipan itu akan digunakan untuk manfaat dan maslahah umum.
Hal ini bertepatan dengan kaedah:
تَصَرُّفُ الْإِمَامِ عَلَى الرَّعِيَّةِ مَنُوطٌ بِالْمَصْلَحَةِ
Maksudnya:

“Polisi dan tindakan pemerintah mestilah tertakluk kepada maslahah terhadap rakyat.”
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 2 Oktober 2023 bersamaan 17 Rabiulawwal 1445